amanoisuno/poetBack huggingface dataset:
春色最佳呈夢錫  其二 孔平仲 
探遍名園花未紅，高臺極目興何窮。欲知春色最佳處，盡在綠楊深淺中。
春色最佳呈夢錫  其三 孔平仲 
紅日遲遲晝未央，北窗高枕傲羲皇。欲知春色最佳處，啼鳥一聲幽夢長。
春閨六言  其一 孔平仲 
夢回紅玉孤枕，日上真珠半簾。雲彩陰晴不定，柳梢濃淡相兼。雁柱怨憑曲寄，獸爐愁逐香添。更倚危樓目斷，却訴東風淚沾。
春閨六言  其二 孔平仲 
燕子舞開烟綠，杜鵑啼破花紅。滿地夕陽芳草，有時細雨斜風。錦帳尚寒夢短，彩牋雖遠情通。淚痕染在襟上，愁緒織向機中。
登資聖閣 孔平仲 
平時嘗仰望，今日一登臨。海岱封疆小，乾坤氣象深。廢城增古意，疊嶂起詩心。遠目方馳騁，春雲還自陰。
上巳 孔平仲 
上巳陪游騎，城南俯落暉。溪山俱可愛，花木自相依。佳節雖行樂，他邦未得歸。蘭亭應禊飲，回首白雲飛。
八日 孔平仲 
花下飲餘留晚轡，溪邊行處把春衫。東風作惡波微起，不得移舟滴水巖。
寄常父 孔平仲 
繚繞龍山半府陰，春來漂泊阻登臨。蓬萊閣下花多少，清曠亭前水淺深。暮靄漫天迷望目，東風絕海送歸心。新詩亦有思家意，應記當年共醉吟。
行香 孔平仲 
枕上杜鵑啼，匆匆早起時。出行天未曉，月在杏花枝。
次韵和昌齡落梅 孔平仲 
玉摧繁艷蕙消香，漸見園林綠葉光。莫誚春風少情思，爲君開徧萬紅芳。
登賀園高亭 孔平仲 
東武名園數賀家，更於高處望春華。深紅淺白知多少，直到南山盡是花。
戲促二幕客 孔平仲 
寄語紅蓮幕，當歌金縷衣。探春曾有約，今日已春歸。
晝眠呈夢錫 孔平仲 
百忙之際一閒身，更有高眠可詫君。春入四支濃似酒，風吹孤夢亂如雲。諸生弦誦何妨靜，滿席圖書不廢勤。向晚欠伸徐出戶，落花簾外自紛紛。
初食牂牁菜 孔平仲 
九仙山中牂牁菜，幾日春風長綠苗。有客提携到深巷，自言采掇下青霄。口嘗異味雖珍美，目斷孤雲却寂寥。千里思親不獨飽，慨然食罷一長謠。
呈王子高殿丞 孔平仲 
天上人間事不同，相思何日却相逢。芙蓉城在蓬萊外，海闊波深千萬重。
接通判於邸氏園園人獻牡丹太守不收余私取其絕好者以歸 孔平仲 
薄暮歸來何所携，牡丹初翦半開時。濃香盛色俱堪愛，占得春風第一枝。
兄長寄五詩依韵和寄詩各有所懷  其一 孔平仲 
憶昔西尋山下園，芙蓉香裏醉頹然。幽篁迸筍無餘地，老木交陰不計年。徹幕旋迎秦望雨，汎杯旁引鑑湖泉。舊遊寂寞今誰到，應有秋苔長綠錢。
兄長寄五詩依韵和寄詩各有所懷  其二 孔平仲 
昔同訪客到山陰，馬上相隨不廢吟。平視溪流綠烟遠，回看府宅白雲深。紛紛落麈陪高論，艷艷浮蛆勸滿斟。賓主如今各分散，詩成長詠作吳音。
兄長寄五詩依韵和寄詩各有所懷  其三 孔平仲 
蓬萊彼此一閒身，把酒臨風送晚春。城邑萬家供氣象，湖山千里助精神。深林鳥語留連客，野徑花香著莫人。今日天涯共怊悵，歸心夜夜轉車輪。
兄長寄五詩依韵和寄詩各有所懷  其四 孔平仲 
憶昔幽尋到井儀，繁花落盡綠陰時。雲迷步武多相失，風入襟懷只自知。金斗倒垂交勸飲，玉蟾分面各題詩。淋浪醉墨留西壁，好事於今刻作碑。
兄長寄五詩依韵和寄詩各有所懷  其五 孔平仲 
昔尋小隠到王家，早出歸時逼晚衙。勝奕高亭弄紋局，擷芳深徑採新茶。竹邊雲過陰相得，蓮外風來氣益嘉。夜坐西堂有餘興，解酲更進一銀瓜。
郡聚 孔平仲 
幕府多閒暇，城臺避鬰蒸。金杯揮落日，銀椀嚼寒冰。老婦歌猶好，雙鬟舞最能。深宵紅燭短，坐客醉忘興。
正月七夜飲節之廨舍 孔平仲 
草草杯盤具，喧喧笑語親。浩歌回白雪，醉眼失青春。梨栗無遺顆，肴饈屢乞鄰。頹然極樂際，心迹兩俱泯。
六月五日 孔平仲 
灑汗通宵已廢眠，起來猶覺眼生烟。黄埃滾滾人行地，赤氣騰騰日出天。紈扇急揮風亦熱，銀瓶空掛井無泉。狂心於此思霜雪，安得師文扣羽弦。
喜雨上太守 孔平仲  泰山
曾佩金章禱象龍，滂沱飛雨出無窮。泰山吐霧連朝暗，東海驅波半夜空。爽壓炎蒸民少病，潤流枯涸歲將豐。黄堂下視相歡意，助以袁宏一扇風。
晚霽 孔平仲 
夜雨百泉響，晚晴風報秋。雲歸青山去，水入平川流。疫癘且不作，稻粱行亦稠。吾徒今則喜，向者爲民憂。
雙門 孔平仲 
崔嵬城闕倚雲端，萬里天風襟袖間。更有清凉無限意，坐看飛雨出南山。
送蔡充道赴密院召 孔平仲 
彈劍常爲猛虎吟，掃清夷虜丈夫心。人留海上烟花老，夢入塞垣冰雪深。千里樞庭馳召節，幾年家府探歸音。此行儻未封侯貴，一策猶能綰萬金。
寄常父  其一 孔平仲 
六月凉泉聲似雨，千家脩竹勢凌雲。齊州瀟灑共閒暇，洗耳清流對此君。
寄常父  其二 孔平仲 
紅蓼最宜秋雨濕，綠槐無奈晚風吹。向來不用憂煩暑，庭戶清凉自有詩。
七月二十六日 孔平仲 
蘄州小簟琴光枕，學館無人日午時。睡去沈酣本避暑，夢迴展轉却添疲。倏忽雲雷出天意，清凉風雨報秋思。世間此味宜無比，只說羲皇已自卑。
謝夢錫見臨 孔平仲 
雪月交光夜正寒，何人相伴語更闌。惟君枉駕時能慰，令我幽居意解歡。小僕旋來熒火燭，病妻無力治盃盤。清談已倦還觀史，冷淡相看不厭難。
送張通判 孔平仲 
清若冰壺斷若金，孜孜常見恤民深。三年佐郡神明政，一旦歸朝父老心。遺愛海波無斷處，去思秋色有餘陰。臨行曲爲留旬日，少慰攀轅淚滿襟。
西行 孔平仲 
繚繞西行入亂山，白雲深處據征鞍。蕎花著雨相爭秀，棗頰迎陽一半丹。鞅掌未能逃物役，乾坤何處託身安。莒臺東嚮情無限，那更秋風作暮寒。
荆林館 孔平仲 
古木森然滿驛庭，繁陰凌亂月分明。千枝萬葉誰拘管，攪作秋風一片聲。
馬上 孔平仲 
秋山剝棗熟，野水漚麻香。鳥倦投空木，蟬悲送夕陽。去程猶未幾，歸興一何長。應爲西齋睡，疏慵意不忘。
近兖 孔平仲 
龜蒙山上泉如湧，白石河邊雨已流。喬木烟深迷故國，黄蘆風急戰高秋。新科一變人方銳，舊學都忘我可羞。驅馬遠來徒自苦，敢將衡鑑定三州。
毛陽 孔平仲 
客路方投轡，郵亭獨掩門。無人共燈火，秋雨更黄昏。
次韵和張道濟長官立秋後作 孔平仲 
萬里悄然若有霜，南山秋色兩蒼蒼。巳經晚雨驅除熱，更得西風斷送凉。瀚海人空雲弄白，吳江波闊葉吹黄。知君昨夜書帷夢，半在親庭半在鄉。
飲夢錫官舍出文君西子小小畫真 孔平仲 
西施蘇小卓文君，畫筆相傳窈窕真。雖有金珠并粉黛，恨無笑語與精神。一罇美酒留連客，千載芳魂著莫人。醉眼恍然迷不覺，自慚心地尚埃塵。
走筆  其一 孔平仲 
霽雪如泉滴，荒城作阜遮。買猿裝野景，插柳待春華。終日開黄卷，諸生望絳紗。王官倦奔走，何幸獨安家。
走筆  其二 孔平仲 
種竹禁當雪，栽花準擬春。詩書最閒局，寢食自由身。浙外音題數，齊州問訊頻。郵筒煩郡縣，此外不干人。
走筆  其三 孔平仲 
觸目方多事，栖身獨此堂。窗迎先得日，簷送曉留霜。散漫皆書帙，逍遙或道裝。牆東雖可隠，林下未能忘。
寄常父二首  其一 孔平仲 
欲和來詩詩未就，恍然心在歷山陽。寒燈一點靜相照，風雪打窗冬夜長。
寄常父二首  其二 孔平仲 
不得家書又幾朝，思親夢斷不堪招。欲歸每恨川途遠，久客空驚歲月消。雪意尚濃雲黯淡，角聲吹絕晚蕭條。相看惟有兄相近，回首時能慰寂寥。
送董少卿 孔平仲 
莊重邦之望，疏明衆所欽。守符頻握虎，使節屢頒金。天子東州幸，時蒙皂蓋臨。名卿鎮以靜，循吏見於今。豈弟民無擾，廉隅俗不侵。清樽但談宴，和氣入謳吟。盛德推先進，高懷在直尋。兩忘兼寵辱，一笑寄浮沈。積雪留行色，朱輪挽去音。夢回雙闕表，愛結水棠陰。賤子非良器，經年託泮林。清暉瞻畫戟，諄誨俯華簪。與進恩尤厚，臨分戀最深。送公無外飾，終始古人心。
哦亭 孔平仲 
點點花芽撥草根，深春終日在東園。烟筠冉冉陰相亂，燕雀啾啾語自繁。倚伏萬端寧有定，是非一致亦何言。誰能伴我哦亭上，爛漫同斟濁酒樽。
中和節 孔平仲 
二月中和節，海邊猶積陰。風雷失春信，霜雪損花心。挾纊誰能禦，圍爐興愈深。寒暄地氣異，故國想如今。
晨興 孔平仲 
清閒薄體不成眠，起步庭除思悄然。正是雨晴寒食夜，杏花枝上月嬋娟。
以事往齊州初發密 孔平仲 
匆匆行色犯晨鷄，起見荒坡落月低。多謝使君相送厚，已將歌舞出城西。
折柳亭 孔平仲 
楊柳已藏鴉，高亭望物華。平時常送客，此日自離家。別酒杯何滿，征途日欲斜。醉行三十里，春思滿鶑花。
里伏驛 孔平仲 
去家一日已思家，浩渺歸期未有涯。滿眼春風最多恨，無言似笑小桃花。
將至青州 孔平仲 
磅礴西南萬疊山，屈盤飛舞意相關。天形地勢俱雄壯，人指青州在此間。
青州席上 孔平仲 
笙歌相引入東園，二月青州花正繁。銀幕四圍香獸暖，繡茵十幅舞靴翻。游人見此心應樂，野客頹然思已煩。向晚凭欄得瀟灑，狂風吹雨出雲門。
馬上小睡 孔平仲 
夾路桃花眼自醉，昏昏不覺據鞍眠。覺來已失初時景，流水青山忽滿前。
王舍人莊 孔平仲  泰山
西出齊州似不遠，晚留逆旅尚徘徊。泰山一夜興雲雨，洗耳流泉待我來。
上曾子固 孔平仲 
海邦窮僻想知音，疋馬春風入岱陰。千里山川忘道遠，一門兄弟辱恩深。發揚底滯先生德，振拔崎嶇長者心。更以詩篇壯行色，東歸勝挾萬黄金。
和常父見寄 孔平仲 
濟南風物稱閒官，兄弟偕遊意益歡。幽圃水聲從地涌，畫橋山色逼人寒。別來夢想猶相接，他處塵埃不足觀。寂寞東齋又經夏，落花新葉共誰看。
呈夢錫 孔平仲 
結綬本何意，浩歌今欲歸。從君臥病去，使我出門希。燕領新雛出，鴟盤落景飛。何時起相見，一笑兩忘機。
銀河詠 孔平仲 
江湖有客臥孤城，每見銀河眼亦明。萬里長風吹不斷，一番微雨洗尤清。星辰白石參差亂，雲氣飛梁倏忽生。牛女東西波浪隔，夜寒天闊不勝情。
學舍 孔平仲 
簿領如棼處處忙，日華偏向此中長。吟餘林表孤雲改，夢覺窗間小雨凉。珮玉上趨承斗極，棹歌深入釣滄浪。何如瀟灑詩書局，不在山林不廟堂。
風雨有秋色率然成小詩呈道濟長官 孔平仲 
學館人歸靜若山，久陰梅濕上衣冠。酣酣雨意牽愁遠，颯颯秋聲吹夢寒。竹笋解包堆屋角，蓼花抽穗出牆端。此時最憶吳江上，千頃烟波一釣竿。
游田氏池亭 孔平仲 
磅礴青山入望長，古城東下見回塘。雲陰更雜梧桐影，野氣仍連菡蓞香。久處塵埃思浣濯，忽逢虛曠自清凉。主人華髮能談笑，猶撫歸鞍恨夕陽。
雨中戲夢錫 孔平仲 
雲橫金嶺迷驅轍，水溢沂河卷斷梁。預祝愁霖貫秋序，留君行色到重陽。
寄常父 孔平仲 
秋風又摇落，歷下意何如。學館人歸後，山城月上初。東西各引領，咫尺但通書。難共重陽醉，黄花日向疏。
白日 孔平仲 
白日無所適，况茲秋夜深。青燈可自照，缺月强相侵。糺縵觀時事，崎嶇見俗心。退藏無乃幸，矍起捧吾襟。
餞夢錫於折柳亭醉中倚柱 孔平仲 
折柳亭邊柳已衰，送行猶拗最高枝。西風黄葉蕭蕭地，多少傷心爲別離。
楊慎之著作孫正甫推官歐陽甫長官隨詔使東來併會齋中 孔平仲 
故人得會合，况復有鄉閭。靜失秋天幕，幽忘海上居。留連且徹曉，分散即如初。笑語同燈火，還思遠寄書。
經社 孔平仲 
經社無甘雨，深秋已肅霜。鋤犁心最切，牟麥事尤妨。比屋何緣飽，天行固不常。自吾來此土，連歲見豐穰。
熙寧口號  其一 孔平仲 
日坐明堂講太平，時聞深詔下青冥。數重遣使詢新法，四面興師翦不庭。
熙寧口號  其二 孔平仲 
萬戶康寧五穀豐，江淮相接至山東。須知錫福由京邑，天子新成太一宮。
熙寧口號  其三 孔平仲 
祇因銅落久紛紛，砥礪廉隅自聖君。能使普天無賄賂，此風曠古未嘗聞。
熙寧口號  其四 孔平仲 
近聞寇盜理戈殳，太府輸金入大爐。百鍊剛刀斫西夏，萬鈞强弩射單于。
熙寧口號  其五 孔平仲 
百姓命懸三尺法，千秋誰恤兩端情。近聞崇尚刑名學，陛下之心乃好生。
大風 孔平仲 
不雨今已久，北風還起埃。聲搴海嶽動，寒挾雪霜來。落羽高千丈，脩筠折幾枚。未應由虎嘯，吾欲訟奔雷。
新霜 孔平仲 
皎皎寒月白，清晨霜滿林。萌芽至今日，肅殺爾何心。入水成冰暈，迷天作雪陰。自茲開火閣，却坐小窗深。
寄常父 孔平仲 
海上窮秋白日陰，霜飈獵獵稍相侵。手持黄菊江南意，目送征鴻萬里心。每想清談真麗矚，欲彈流水少知音。東山兄弟非難繼，誰敢先爲招隠吟。
十月旦懷夢錫 孔平仲 
去歲開爐郡中起，芙蓉幕下醉相邀。今年兩事俱蕭索，白日孤城轉寂寥。緣飾新茶烹小鳳，咨嗟名畫展蒼鵰。長篇藁出依然在，千里思君不可招。
知郡姚駕部十月三日生日 孔平仲 
冰爲清潔玉爲淳，籍籍名家第一人。皂蓋已頒東郡政，綵衣猶侍北堂親。遐年此去隨長景，和氣生來得少春。何以獻公今日壽，仙山不朽海無津。
寄板橋卞進之主簿 孔平仲 
以才牽挽自由身，歲暮無家寄海濱。擾擾滿前人一把，紛紛趨事抱千鈞。風掀駝島波聲壯，雲倚蓬山雪意新。回首高城已摇落，菊花羞逼小陽春。
步日 孔平仲 
步日問吾影，汝何爲此留。天寒歲云暮，地僻海之陬。涉世心彌壯，逢人語或收。蛟龍得雲雨，千丈拔靈湫。
寄蕭虛中 孔平仲 
平川摻袂屢星霜，楚尾畿東各一鄉。安得便風傳訊問，只應明月共輝光。茅齋夜出猶能記，古觀秋吟最不忘。近日詩成無和者，思君才俊似青楊。
獨夜 孔平仲 
徘徊想此夜，夜長猶未眠。出門還復入，無語月空圓。
晨雨 孔平仲 
經秋久不雨，既雨亦紛紛。氣入書帷暖，聲從屋瓦聞。問人疑落霰，出戶見行雲。亭午全開霽，青山遠可分。
訪道濟 孔平仲 
出門已晚鼓，訪客傍西城。無事詩書局，相過僚友情。風來稍塵暗，日落更寒生。歸路逢燈火，喧喧馬屢驚。
月夜 孔平仲 
出戶憐清影，循除擁敝裘。霜寒方午夜，月色似中秋。丹桂何常有，姮娥爲我留。竹陰如壁畫，更助眼前幽。
寄常父 孔平仲  泰山
台州與京邑，中有泰山陰。誰謂三隅遠，長分一寸心。南陔戒已舊，棠棣興尤深。思作團圓計，囊無買舍金。
再用前意 孔平仲 
台州雲海闊，梁苑雪天低。地隔書來少，心分夢去迷。惟兄最鄰近，同路隔東西。常欲投簪笏，相招傍虎溪。
雨中 孔平仲 
江南梅已熟，塞北杏初黄。颯颯連朝雨，蕭蕭滿眼凉。海山陰不斷，節物意何長。坐想蕭灘景，烟波對渺茫。
試墨 孔平仲 
長夏人雖厭，茲晨物所遭。鳴蜩抱枝急，新燕出巢高。衣葛寧嫌薄，驅蚊亦憚勞。時時得一雨，蒸濕地生毛。
有感時夢錫尋醫而思求免官 孔平仲 
去歲城門坐徹晚，前年火閣飯連宵。當時已是嫌羈束，今日那堪轉寂寥。綠水紅蓮非舊客，清風明月想同寮。不知比我離高密，誰向長亭折柳條。
久雨 孔平仲 
一日三日雨，雨中有青天。未能舒靉靆，何苦弄潺湲。卷海長風裏，傾河白日邊。泥鳴萬丸躍，瓦破百繩穿。鳥雀深依舍，蛟龍痛着鞭。醉陰昏翠巘，走濁亂青川。急灑隨奔電，餘霏倚斷烟。興居愁濕熱，行步阻流泉。閔僕衣爲障，看兒板作船。稍移茶近火，更使带添綿。僻陋無人迹，幽閒足晝眠。夢回聞點滴，垂晚興蕭然。
酬聶察推 孔平仲 
昔年隨宦在筠陽，總角頻趨數仞牆。綠水近經王儉府，錦衣今見買臣鄉。能談舊事情何厚，忽枉新詩味更長。閭里優游正多暇，幸君時訪讀書堂。
食冰 孔平仲 
又見頒冰出，曾看白雪收。清輝分積玉，爽氣忽高秋。盡室雖同享，吾親獨異州。淮南地卑濕，安得代蘭羞。
郡聚 孔平仲 
促坐留賓醉，傳呼放晚衙。門庭少公事，節物正秋華。齋釀新篘美，官奴遠囗佳。歸時雖落月，銀蠟照紅紗。
陳宗聖縣丞往登州問有所幹以此託之 孔平仲 
北望登州匹馬馳，駝裘孤扇任風吹。才聞使者方相委，事屬公家不敢辭。聚落蕭條宿山縣，波濤浩蕩瞰天池。煩君一上蓬萊閣，歸說扶桑日出時。
郡集 孔平仲 
旋徹銀杯泛海螺，故人相遇樂如何。東西合作雙雙舞，工拙分爲一一歌。吹角共驚冬晷短，添爐更覺晚寒多。不須苦鍊登州語，大抵東音唯與阿。
送段從道司戶 孔平仲 
擾擾東來又西去，風霜匽薄不勝勞。請君飲馬沂河上，徐看家山萬疊高。
早陰 孔平仲 
青女隨明月，來時夜已深。霜花結不就，散作海天陰。
寓目 孔平仲 
倏此年華晚，蕭然學館幽。常閒心却悶，極靜景多愁。葉走堂階響，雲依殿吻浮。黄茅日西下，戲犬在城頭。
初雪即霽 孔平仲 
紛紛千里暗，雪下海邊城。方與冬爲瑞，如何晚即晴。竹枝微覺重，瓦口未能平。深夜庭前看，尤添月色清。
夜觀殘雪 孔平仲 
牆陰留得雪斕斑，有客更深獨自看。江上落梅人不掃，山頭明月夜初寒。清心直與神仙比，好景只應圖畫難。宇宙之中無一物，碧天如水靜漫漫。
冬至日作 孔平仲 
今宵當月滿，此日又陽生。明浄乾坤氣，歡和井邑聲。年年對佳節，處處樂昇平。遙想京師盛，新宮太一迎。
小酌 孔平仲 
落日山城晚，黄雲雪意濃。更須開一甕，頻醉送殘冬。
雪意遽解 孔平仲 
向晚黄雲天爲低，卷簾注目雪花飛。誰知夜半陰晴別，皎皎庭前寒月輝。
題老杜集 孔平仲 
七月鴟鴞乃至此，語言閎大復瑰奇。直侔造物并包體，不作諸家細碎詩。吏部徒能歎光燄，翰林何敢望藩籬。讀罷還看有餘味，令人心服是吾師。
聞登萊大雪 孔平仲 
聞說登萊雪一尺，此中晴色更無雲。安得北風從海上，滿天吹過玉紛紛。
集于昌齡之舍 孔平仲 
一醉昏昏萬不知，黄昏促席夜深歸。明朝惟見家人說，昨夜歸時雪滿衣。
隨倅入京師答同列贈別 孔平仲 
揮鞭西指鳳凰城，疏野之心無所營。預約牡丹花下酒，歸時節物近清明。
途中口占 孔平仲 
兩歲東州不自知，人情全在欲分時。餞行連日侵銀燭，送別臨岐駐玉羈。望見蒙山思馬耳，路經沂水憶河淇。歸來定得從容否，寄語庭前紅藥枝。
寄內 孔平仲  写景 抒情 古诗三百首 宋诗
試說途中景，方知別後心。行人日暮少，風雪亂山深。
省謁有日 孔平仲 
捧檄欣然喜可知，輕裘淺𩍐去如飛。親庭一別今三載，即得從容戲綵衣。
不雨 孔平仲 
雨意竟寥寂，浮雲如湧泉。商羊空自舞，霹靂謾加鞭。溽暑煩揮箑，荒灣久住船。何時出污濁，洗悶向清川。
昔時 孔平仲 
昔時過此心何如，今時過此心何須。回波爲我將雙淚，逆上三江轉五湖。
詠蘆 孔平仲 
地近長蘆蘆已深，舟行兩岸蔚森森。能藏蛇虺連山澗，强庇蛙蟆接水陰。疑汝此中無勁節，使吾終日隔遙岑。春風暑雨多情思，霜霰崢嶸想不禁。
郭公 孔平仲 
枉渚潮初落，平岡日又西。蘆叢深處泊，惟有郭公啼。
芙蓉堂 孔平仲 
芙蓉堂下花如錦，記得當年此泊舟。今日重來皆蔓草，水紅無數强排秋。
弄水亭 孔平仲 
弄水垂吾手，圓波觸石堤。夜深翻斗極，秋霽把虹蜺。鳥泛閒相得，烟生望稍迷。問源思杖策，人指白雲西。
趙屯寺 孔平仲 
崎嶇自牛徑，瀟灑得僧房。壞壁題名滿，幽軒背日凉。澗花時委地，鄰竹稍過牆。歸路風猶緊，垂楊作意狂。
揚子道中寄陳君佐  其一 孔平仲 
別我如不忍，念君方索居。蕭然對松竹，獨自理圖書。擊鉢詩無敵，連環辯有餘。驊騮志萬里，那久困鹽車。
揚子道中寄陳君佐  其二 孔平仲 
會合未云久，笑言今苦賒。山空愁夜鶴，野闊沸春蛙。雨漲新波滿，烟昏故壘遮。輸君官守佚，吟遍郡園花。
天長道中 孔平仲 
柔桑滿野麥成川，晴色連陂雨在田。顧影寂寥誰與語，據鞍閒暇不妨眠。塵勞可厭非今日，老大無堪異昔年。此去聊爲上都客，行當貨馬覓歸船。
至盱眙作 孔平仲 
郵亭繫馬日西斜，却向盱眙望白沙。春色淡中唯有柳，曉風狂過已無花。古人出處真難一，吾道窮通未可涯。白水黄粱不須具，呼奴挈榼取流霞。
寓目 孔平仲 
枝上餘花脫盡紅，行人驅馬綠陰中。青春裁翦應辛苦，不奈東南一夜風。
汴上行 孔平仲 
芳草連坡掛柳綿，春風卷地落榆錢。時光解與行人別，若有離情應泫然。
發青陽驛 孔平仲 
悠悠驅馬汴河灣，幾處郵亭略解鞍。春盡榆錢堆狹路，曉陰花雨作輕寒。山川相背圖中畫，日月雙移坂上丸。行役漸多身漸老，詩題聊寄旅程難。
發靈驛作 孔平仲 
晨裝獨入古河堤，杜宇無端向客啼。昨夜東風吹猛雨，綠陰遮合不成泥。
河亭獨酌寄林次中 孔平仲 
沙岸朝來雨乍晴，東風舒卷柳條輕。消愁亦有旗亭酒，誰與當樽唱渭城。
偶書 孔平仲 
季子懸頭思趙國，越王嘗膽望吳城。少年莫念紛華事，功業多從辛苦生。
入亳州界 孔平仲 
贏糧襆被望都門，路出符離日未醺。清汴橫飛天上浪，方塘穩鎖鏡中雲。淮南風物多相似，江上音書久不聞。寄語北山姑待我，莫因西去勒移文。
濟陽作 孔平仲  长江
曾浮輕舸下長江，依舊東風卷綠楊。往事山川空滿目，新年鬚鬢欲成霜。烟塵莽蒼隨長路，雲日蕭條隔舊鄉。膂力四方男子事，不須彈鋏苦悲傷。
榆錢 孔平仲 
鏤雪裁綃箇箇圓，日斜風定穩如穿。憑誰細與東君說，買住青春費幾錢。
柳絮 孔平仲 
風定漫漫雪不飛，忽然飄蕩幾時歸。瓊林金谷知多少，半入樓臺半拂衣。
廢廟 孔平仲 
靈宇何年置，荒臺漸欲平。丹青多泯滅，苔蘚太分明。棟宇非難復，威靈想不行。長林相蔽翳，惟有暮鴉鳴。
雍丘驛作 孔平仲 
京塵漠漠稍侵衣，秣馬雍丘日未西。驛舍蕭然無與語，遠牆閒覓故人題。
寄蘇子由 孔平仲 
歷下攀遊今幾年，相逢顔鬢覺蒼然。西齊美錦窺詩軸，北郭濃霞入酒船。別思忽隨春浩蕩，還期已過月團圓。君家早有爲霖望，莫學隆中但穩眠。
入陳留界 孔平仲 
青青麥隴鳥相呼，淡淡長空尺靄無。驛道寬平人語好，共知明日到皇都。
自雍丘取別路至陳留界較汴堤徑二十里 孔平仲 
平生羞捷徑，到此尚狐疑。望斷澹臺路，登高賦所思。
次韵偶書 孔平仲 
凄風下殘葉，疏雨滴黄昏。山氣先冬冷，江流入夜渾。無兵誅二鄙，有策濟群元。鬰鬰平生志，憑誰薦一言。
有感 孔平仲 
末俗皆趨利，貧心獨惡華。葛衣冬已晏，黍飯日將斜。岳重淵騫伍，毫輕許史家。浩然忘世慮，書劍一生涯。
喻意 孔平仲 
楚天陰易久，顔巷意何孤。貧賤身雖困，英雄膽未枯。西山縻虎足，北海拔龍鬚。一劍何時起，功成泛五湖。
秋夜偶書 孔平仲 
擊劍悲歌涕滴胸，清時一向老英雄。白狼黑犬如相犯，願語南山矍鑠翁。
贈王吉甫  其一 孔平仲 
項王戰敗恥歸東，仗劍南游寂寞中。雨雪蕭條千里暗，乾坤浩蕩一身窮。文章未屬清時用，議論徒多烈士風。四海望霖龍折角，爲君悲絕訴蒼穹。
贈王吉甫  其二 孔平仲 
生計簞瓢少鬰陶，談經千古見秋毫。神驅筆下鋒鋩俊，天縱胸中氣象豪。事業今朝心孔孟，功名他日踵蕭曹。行行努力牽牛餌，北海波中釣巨鰲。
贈王吉甫  其三 孔平仲 
嗟予困羈旅，雨昏蕭寺中。客情隨日淡，詩思入秋雄。目斷故鄉路，心飛黄葉風。文軒又將去，坐覺笑談空。
秋夕 孔平仲 
月色清餘睡，寒霜入病軀。漏隨詩思急，燈伴客心孤。匣鎖劍三尺，身沈天一隅。蛟龍困勺水，永夜憶江湖。
十月寒 孔平仲 
初寒十月終，凜烈若窮冬。陰谷凍猛虎，冰潭僵老龍。霜威刷六合，雪影暗千峰。孤客坐無火，悲吟聽暮鐘。
別介之 孔平仲 
歸去白雲居，山行百里餘。腰藏三尺劍，腹載五車書。暮雨添雲重，秋風落翠疏。此時別離興，滴淚滿襟裾。
談道亭睡覺而成 孔平仲 
松竹晝陰環，清風枕席間。夢隨啼鳥散，心伴白雲閑。漁艇歸前浦，樵歌下遠山。徘徊明月夜，高興向忘還。
呈介之 孔平仲 
鐵面嶔巖鬼亦驚，世間兒女敢相輕。文章自古傳周燮，德行當時貴滅明。四海生靈雖帖泰，兩邊豺虎尚縱橫。胸中久畜平戎策，不日敷施報太平。
呈介之求禮部唱和一閱 孔平仲 
金紫相摩上玉堂，南宮詩戰鎮相將。毫端寫出青春色，窗下吟銷白晝長。辭艷迸開昆嶂火，文章翻出鐵林鎗。愁中欲得神仙句，更藉夫君不閉藏。
夜坐舟中偶成 孔平仲 
臲卼扁舟抱寒水，逍遙野客坐孤蓬。一天星月清吟外，萬里江山極望中。遯迹未能離草莽，機心唯欲破羌戎。此心未遂難爲語，負劍長吁氣滿空。
送郭聖原歸廬陵 孔平仲 
文章豪逸難爲敵，格志孤高自出凡。兩歲論交重金石，今朝泣別倚松杉。滿江春碧圍仙棹，入曉風輕送錦帆。此去天涯皆獨立，寂寥相望隔溪巖。
蹇叔以登亭有感示予因以答之 孔平仲 
何處登臨可極觀，危軒隠在碧雲端。千年古樹少春態，一片江天带暮寒。人似神仙君自好，心如鐵石我難干。花紅柳綠休多語，且把詩書仔細看。
清明雨不果出 孔平仲 
雷勢黑飛天馬陣，雨聲狂播鐵林鎗。清明節物都誰賞，寂寞無聊戀故鄉。
和酬介之 孔平仲 
筆刃詞鋒劍戟稠，千金明月暗相投。君雞已勇誇長嘴，我豕徒勞詫白頭。清似愁中聞玉笛，美如饑後嘬蘭羞。伯牙未老鍾期在，再寫孤音漫繼酬。
書齋獨坐有懷 孔平仲 
孤燭夜自明，四壁冷無聲。欹枕清無寐，思時憤不平。林中多虎豹，天上有欃槍。匣劍蟠龍氣，何時仗汝評。
呈介之 孔平仲 
古柏青黄苦暗凋，怪松千尺老嶕嶢。詞源浩浩聲連海，筆力衝衝氣逼霄。賈賦任雄難作敵，杜詩雖健亦相饒。英豪自古非塵物，他日峨冠立漢朝。
登談道亭 孔平仲 
爲厭紅塵觸目生，與君携手上幽亭。波光碎碧瑠璃地，竹影疏青翡翠屏。雲惹閑心歸遠岫，風吹詩思入滄溟。名機利械都忘去，才得人間醉一醒。
和介之 孔平仲 
井邑喧囂不忍行，捲簾終日愛江亭。竹聲滿耳蕭蕭雨，山色挨簷曲曲屏。連夜劍光摩北斗，幾時鵬翼起南溟。與君分義尤相合，有酒頻來此醉醒。
別館春 孔平仲  西湖
別館無人迹，春歸空綠蕪。落花深不掃，啼鳥靜相呼。坐想龍山景，方淹瘴海隅。幾因北窗臥，一夢到西湖。
清夜 孔平仲 
夜久景逾清，行吟到小亭。梨花带明月，銀漢淡疏星。渡水漁歌遠，巡山鬼火青。此時塵慮息，豁若醉初醒。
中夜口占 孔平仲 
晴漢疑收練，陰雲忽湧濤。山空鬼聚嘯，月黑虎長號。露偪睡魔走，風飄詩膽豪。靜中余所樂，六印一鴻毛。
求言 孔平仲 
人多護所短，孰肯告之言。不自聰明廣，何由道義尊。知非君子趣，文過鄙夫存。安得同心友，相攀至聖門。
口號 孔平仲 
今日朱顔客，明朝白髮人。莫教行樂晚，須惜少年春。
西軒偶書 孔平仲 
瀟灑無俗韵，登臨紓遠情。吟題紅葉滿，臥看白雲生。山色差屏翠，溪流瀉鏡明。優游此終日，其樂勝公卿。
寬恤民力 孔平仲 
天地清明日，君臣際會秋。雷霆大號徧，雨雪湛恩流。士卒休羣戍，耕桑勸九州。中邦節賜予，下吏省誅求。物繼由庚詠，民喧擊壤謳。泰寧堪坐致，寬恤此良謀。戶曉爲今失，官詢校古羞。愚言惟聖擇，神斷戒優游。
覽鏡 孔平仲 
拂拭菱花試一臨，貌隨年改歎光陰。朱顔慘淡塵埃滿，白髮蕭疏瘴霧侵。自笑腐唇因苦學，誰知瘦骨爲愁吟。平生履行無人識，嗟爾頑銅豈照心。
偶書 孔平仲  长江
經歲留南戍，頻時思故邦。青山又薄暮，斜日滿西窗。遣憤詩千首，迷愁酒百缸。何緣幸免去，歸棹破長江。
近乾元節方教樂而雨 孔平仲 
半月新調樂府班，佳期今近迫陰顔。歌喉斷續微風外，舞隊差池細雨間。坐賞賓朋愁不解，來遊士女半皆還。人心共望晴明景，嗟爾乖龍獨阻艱。
城樓晚眺 孔平仲 
華閣倚青空，凭欄嘯遠風。溪光梅雨後，山影夕陽中。細草傷心綠，餘霞照面紅。此身歸計未，客棹自西東。
余得文竹寸餘上有仙翁神女像相偶而坐異之作詩 孔平仲 
千載皇英恨未平，淚沾湘竹錦文成。我收寸管尤瑰異，上有羣仙無姓名。乍見偶同神女夢，靜看獨認赤松迎。世間此物真難滯，它日相從上太清。
即事 孔平仲 
久病情懷已索然，况當景氣似秋天。書窗靜滴芭蕉雨，吟砌輕籠薜荔烟。雲結繁陰低遠岫，風排白浪滿平川。多愁無計堪消遣，斗酒澆成一覺眠。
陶侃 孔平仲 
梭作龍飛應自喜，指將針决欲何求。頼君乍覺登天夢，不爾王敦一輩流。
扶蘇 孔平仲 
天下精兵掌握間，便宜長嘯入秦關。奈何伏劍區區死，不辨書從趙李奸。
屈平 孔平仲 
進居卿相謀何拙，退臥林泉道未降。堪笑先生不知命，褊心一斥便沈江。
平津侯 孔平仲 
待士聲名畫餠虛，天資多忌與人疏。未聞東閣升賢者，已見膠西置仲舒。
和人見贈 孔平仲 
少年有志慕軻雄，十載潜心黄卷中。富貴未來嗟命蹇，文章多妙嘆童蒙。駑材尚藉鞭驅力，頑璞須資刻琢功。誘掖相成期在子，可慚誇詠枉清風。
王秀才謀歸作詩留之 孔平仲 
相邀盂飯與盤蔬，坐偶行從半歲餘。夜倚松窗詠風月，晝揮玉麈講詩書。論交切切初謀協，告別匆匆晚意疏。須亮主人攀惜甚，挽回歸袖欲投車。
戲呈葉秘校求薔薇栽 孔平仲 
今歲花開應笑君，對花都不召嘉賓。東鄰乞種歸封植，我欲自爲花主人。
葉晦之送薔薇栽仍貽詩因以韵和 孔平仲 
曾約種花爲主人，花開猶在隔年春。只應未賞君先去，自是芙蓉幕下賓。
秋晚懷晦之 孔平仲 
宿鳥窺簷日漸昏，徘徊顧視少埃氛。高槐結陣鳴秋雨，疊嶂爭豪出暝雲。愁病巑岏誰省我，笑談磊落獨憐君。遙思靜坐西窗下，只與何人治典墳。
晦之病酒因書以戒之 孔平仲 
本爲情沈飲，翻成病染身。今朝高枕處，應羨獨醒人。
月夕待人不至 孔平仲 
故人相約一訪我，東望不至心躊躇。清風滿袖月千里，此處苦吟誰和予。
偶書 孔平仲 
羈旅淹南戍，栖遲繞塞垣。海氛朝自暗，山氣晝常昏。蟲穴風來毒，蠻溪水出渾。故鄉方遠想，斜日更啼猿。
寄中淵 孔平仲 
我行君在家，南北各天涯。恨別三秋久，悲思萬里賒。歸心瀧浪急，遠目嶺雲遮。相見何時再，青山日又斜。
十月梨花 孔平仲 
皓質輕盈粉乍勻，小園初放一枝新。意嫌開在梅花後，先吐香心不待春。
重到山寺 孔平仲 
人迹少到此，山扉長悄然。空庭但噪雀，古木自生烟。鼠拱頹牆穴，蝸交腐棟涎。登臨未窮覽，斜影促歸鞭。
介之惠詩言斥於禮部欲自此高退山園且招予游故答此章 孔平仲 
角藝詞場欲進身，混然誰辨玉并珉。無常勝負如六博，不幸沈浮知幾人。君已自甘龍退蟄，我猶有待蠖求伸。未腰相印男兒恥，他日功成方卜鄰。
寓目 孔平仲 
雲慘天如褐，山橫日易昏。寒鴉啼古木，饑雀噪空園。紅葉風飄勢，蒼苔雨滴痕。行吟有清興，寂寞與誰論。
歲暮作 孔平仲 
目極天地曠，心淒原野荒。高梧脫葉瘦，凍雀抱枝僵。松柏凌寒在，鵰鴻得意翔。平時豈相混，此日辨風霜。
冬晚懷介之 孔平仲 
竄迹南遊歲再侵，思歸望遠久沈吟。風敲古木寒聲碎，雲擁江天暝色深。飲可滌愁誰伴醉，詩從寫恨少知音。想君笑語如饑渴，何日相逢慰此心。
偶書 孔平仲 
窮骨支離甚，危腸感激多。人生易日月，世路苦風波。素志償猶未，朱顔顧幾何。不如都棄置，對酒且高歌。
春陰 孔平仲 
慘淡春陰久，蕭條客望中。愁雲抱孤嶺，密雨暗長空。草色萋已綠，花開枝半紅。何時見晴景，携酒趁東風。
寒食宴北山席上走筆得松字 孔平仲 
駘蕩禁烟節，相隨上北峰。雨餘澄遠水，風細韵長松。柳影摇歌席，花香入酒鍾。南州富閒暇，行樂且從容。
春歸 孔平仲 
春到强娛樂，春歸心寂然。夕陽芳草地，梅雨落花天。梁舌獨調燕，林聲漸噪蟬。朱顔隨物改，誰與駐流年。
晦之厭州縣之勞作詩奉勉 孔平仲 
踠足驊騮鎩羽鴻，似君今日歎途窮。濯纓空有滄浪志，斂板猶趨塵土中。論議最宜陪鳳沼，文章獨可直鼇宮。暫時淹卹寧非命，得失須觀塞上翁。
旦夕北歸徵晦之詩爲別 孔平仲 
殊邦會遇喜親依，聚散參差志願違。君屈清才尚南戍，我隨流水欲東歸。沈吟晚日愁堪掬，顧盼江雲淚滿衣。冀得佳篇慰離苦，且令行色有餘輝。
回王秀才二賦 孔平仲  长江
郭璞長江宋玉風，君才可與角豪雄。織成故典文之巧，琢就新詞學者工。昔日貌觀輕子羽，今朝穎出喜毛公。頻煩教我勤多矣，疏决蒙泉使向東。
族人春飲 孔平仲 
柳榭陰陰春半時，相邀閒暇賞芳菲。家人共酌榴花酒，蠻妓爭歌金縷衣。火焰高低紅躑躅，繡龍濃淡小薔薇。此中莫惜長歡醉，自古人生七十稀。
雲 孔平仲 
白雲高潔倚愁空，本謂無心與我同。奈何一夕陽風發，吹到巫山十二峰。
自和喻意四首  其一 孔平仲 
寒夜風雨細，陰房燈火孤。一身無羽翼，萬事有榮枯。壯志斷鼇足，雄謀編虎鬚。蛟龍困尺水，夢想在江湖。
自和喻意四首  其二 孔平仲 
青山望不極，落日意偏孤。生計一瓢足，秋風雙鬢枯。顧予蘭紉佩，笑子帛纏鬚。別有相同處，胸中萬頃湖。
自和喻意四首  其三 孔平仲 
千里聲相應，平生德不孤。豹文方霧隠，松節豈霜枯。壯志橫磨劍，衰顔早照鬚。莫同魚鳥態，忘我向江湖。
自和喻意四首  其四 孔平仲  洞庭湖
好靜心常爽，憑高興愈孤。山雲長掩翠，原火漸焚枯。雨竹雙妃淚，霜松四皓鬚。猶嫌望中隘，思泛洞庭湖。
夏夜書事 孔平仲 
空庭愁寂一蟬鳴，齋閣陰陰夏簟清。鳥背送回殘照去，林梢看得晚凉生。歸鴉映水繽紛黑，斜月穿簾點滴明。一夜渴心不得曉，唯聽深井轆轤聲。
和子瞻西掖種竹二首  其一 孔平仲 
西垣種竹滿庭隅，正值天街小雨初。漸近凉風侵夢覺，已留清露滴吟餘。卜鄰近喜蒼苔滿，託迹方驚上苑疏。昨夜青藜光照席，綠陰相對小除書。
和子瞻西掖種竹二首  其二 孔平仲 
此君安可一朝無，請看西園種竹初。嶰谷正當吹鳳後，葛陂猶是化龍餘。風摇夢枕秋聲碎，月滿吟憲夜影疏。他日如封管城子，莫嫌老禿不中書。
題女媧山女媧廟  其一 孔平仲 
攬轡金房道，崎嶇難具陳。浮嵐長作雨，冷氣不知春。少見寬平野，多逢腋腫民。欲知來處遠，巫峽是西鄰。
題女媧山女媧廟  其二 孔平仲 
突兀隘空虛，他山總不如。君看路傍石，盡是補天餘。
和蕭十六人名  其一 孔平仲 
贛江淹泊嗟旅滯，子夜蕭蕭復無睡。鄉程千里斷書來，律管仲冬迎日至。空山屈曲環高塔，與子游嬉同眺視。日沈北陸雲冥冥，晚景丹楓照川涘。蘭房鳳枕可自娛，桃李尋春舊遊地。便將躍馬超然往，向人直不疑心事。嬋娟一笑應奉留，醉倚王孫寶釵墜。更持大白起祝君，偕老子須堅此志。
和蕭十六人名  其二 孔平仲 
式微子歎歸期滯，疏鐘皓月僧窗睡。滿郭丹楓已送秋，李白桃紅春又至。綠楊朱戶鎖娉婷，燕趙一笑誰相視。紅顔回盼能溺人，有若大川無際涘。吾曹操行薄雲天，去險就平當擇地。嚴君平昔教諸子，肯向贛江爲此事。勿損仁義縱歡娛，力與主張興廢墜。不才强使酬杜詩，搦管寧能言鄙志。
和蕭十六人名  其三 孔平仲  庐山
贛陽嶠北氣鬰滯，晨興何晏惟昏睡。江左雄豪每自奇，學孟希韓非不至。奈何進取位尚卑，上官儀檢多輕視。金朱浮華奚足戀，策馬周遊窮海涘。從茲岩谷永遁逃，請師丹竈捐塵事。廬山簡寂尋舊隠，雪竇參禪入初地。誰能榮謝混流俗，居常衮衮隨升墜。鋪張翰墨作小詩，聊陳平昔烟霞志。
和蕭十六人名  其四 孔平仲 
爲憐城郭太留滯，知子思家方悶睡。故停車馬良久住，相顧雍容情益至。樓高適意同一登，目極四周堪遠視。野田橫望繞天涯，梅朵開齊映江涘。冬溫庭筠尚抽筍，僧房喬木陰鋪地。丘樊嘉遁素有心，蕭蕭思話山中事。清楊俊邁君自許，魯國淵源吾不墜。與君詩戰奈何休，抑揚雄思聊書志。
和蕭十六人名  其五 孔平仲 
丘樊英俊君猶滯，掩卷無言偃然睡。江左思歸未得歸，家鄉百里奚由至。有樓望遠最舒曠，躡屐徐登極臨視。雲容弄白起危巔，霞氣如朱浮淺涘。侵梁松影側窺簷，飄徑柳芳深委地。諦法真空佛有靈，面顔安樂僧無事。風摇柏直力相爭，霜壓橘黄香欲墜。夕陽城郭人漸稀，疏鐘傳響催歸志。
和蕭十六人名  其六 孔平仲 
爲文愛子都無滯，疾讀數張堪醒睡。唱高郢曲詞調古，銳比干將才力至。主張衡鑑付誰人，奈何並不蒙收視。吾王尊儒跨古始，有宋登科連海涘。况君當時苗裔遠，酇侯喜且興門地。少年自許升青雲，衰謝安知未成事。栖栖孔孟嘗如此，吾曹節操無顛墜。願言雅度尚自寬，時來濟物當如志。
方逢原借示方干先生詩以集句詩贈之  其一 孔平仲 
裁霞曳繡一篇篇，要見功夫在筆端。心恐借留中不遂，尋常未便借人看。
方逢原借示方干先生詩以集句詩贈之  其二 孔平仲 
潜夫自有孤雲侶，蟾蜍影裏清吟苦。澄心不出風騷外，援筆便成鸚鵡賦。
方逢原借示方干先生詩以集句詩贈之  其三 孔平仲 
醉醒多在釣魚磯，越國雲溪秀發時。只用篇章爲教化，聲聲可作後人師。
方逢原借示方干先生詩以集句詩贈之  其四 孔平仲 
援筆皆成出世文，坐看孤峭却勞神。直須分付丹青手，緬想應無前後人。
方逢原借示方干先生詩以集句詩贈之  其五 孔平仲 
遠壑度年如晦暝，澄潭到底不容塵。公卿若更遺名姓，甘棹漁舟下釣綸。
戲張天覺  其一 孔平仲 
踔躒英才比孟陽，合排三戟坐朝堂。鱸魚莫憶江東鱠，竹葉聊煎仲景湯。屢選青錢文足羨，嘗乘白馬諫何强。知君每厲霜崖操，未怕朱雲請尚方。
戲張天覺  其二 孔平仲 
當路埋輪氣慨慷，身長九尺貌堂堂。高吟當似封侯祐，巧詆寧同小吏湯。幽閣畫眉多窈窕，華巔飲酒自康强。知君博物饒才思，近試家傳辟穀方。
八音詩呈諸公 孔平仲 
金罍美酒斗十千，石榴花開窗戶前。絲棼萬事何足言，竹溪六逸方醉眠。匏瓜繫焉雖不久，土風堪美人皆賢。革易暌散心惘然，木在高山魚逐泉。
再賦 孔平仲 
金房此去路幾千，石瀨齒齒秋風前。絲侵兩鬢老不言，竹實已空饑鳳眠。匏笙吹作別離曲，土壞漸異思諸賢。革屨練服何蕭然，木陰緩步尋雙泉。
和天覺錢朝散度上餘興之作 孔平仲 
金輪演法教大千，石沙蒸飯戒在前。絲挂千鈞危何言，竹映南窗猶可眠。匏簧弦索莫妄想，土視粉黛寧非賢。革面匪誠君豈然，木强我只思林泉。
和天覺贈仲光 孔平仲 
金聲玉振辨服千，石稜蝟磔奮無前。絲亂獲理頼正言，竹有特操非芊眠。匏羹淡薄葅醢貴，土鼓擯棄淫哇賢。革去浮僞真慨然，木秀風摧堆毀泉。
奉使京西呈諸公 孔平仲 
金科備使提三千，石馬泥牛鞭不前。絲麻民足吾何言，竹輿山行秋雨眠。匏黄芋紫漢上囗，土人當有龐葛賢。革車戰艦今不然，木杪鳳栖龍戲泉。
寶劍一首贈天覺 孔平仲 
金裝寶劍值萬千，石上橫磨太古前。絲緱消爛那復言，竹杖未化蛟龍眠。匏裁瓠切隨所用，土拭當有張雷賢。革室夜鎖聲鏗然，木刃誰與淬寒泉。
和天覺 孔平仲 
金章玉佩動百千，石火光中風葉前。絲鞭相揖笑不言，竹下有人想待眠。匏身落蒂終腐爛，土壁繪像誰愚賢。革貪懲躁心泰然，木食草衣行飲泉。
平上去入四首寄豫章舊同官  其一 孔平仲 
思君何時休，川長波悠悠。棋枰今生塵，詩筒誰相酬。諸公皆才豪，吾衰慚非儔。猶當陪從容，重游東湖舟。
平上去入四首寄豫章舊同官  其二 孔平仲 
鍾陵朋寮中，我鄙且蹇淺。諸公無緇磷，許我以繾綣。難題詩交鋒，小戶酒減盞。荒村今誰同，引領迤邐遠。
平上去入四首寄豫章舊同官  其三 孔平仲 
鏗鏘非金絲，唱和旦至暮。予頑居其間，鄭衛厠大濩。濛濛烟波中，遇興自綴句。猶承諸公餘，膏潤譬霧露。
平上去入四首寄豫章舊同官  其四 孔平仲 
相從雖須臾，博約實得益。交情何其深，弗易若竹柏。烟迷青楓林，日落白石壁。船窗居無聊，嘿嘿獨憶昔。
寄江西舊同寮 孔平仲 
爲詩摛奇詞，美矣似花蕊。而思衰遲資，揣己恥比儗。卑萎疲追隨，此鄙彼綺靡。差池誰知之，迤邐上梓里。移時池之涯，或息石壁側。詩嬉誰爲雌，奕劇白敵黑。追馳麾罷羸，力擊劃霹靂。羈離彌思維，闃寂益憶昔。
還鄉展省道中作四聲詩寄豫章寮友  其一 孔平仲 
蕭灘波潺湲，巴丘山崔嵬。江天如相迎，風吹浮雲開。思鄉人皆然，惟予頻歸來。松楸稱青鮮，舂容生泉臺。
還鄉展省道中作四聲詩寄豫章寮友  其二 孔平仲 
久雨水陡長，泱漭似海廣。葦底解小艇，曉起蕩兩槳。早飯野篠下，鳥語靜愈響。有酒我不飲，引領但子想。
還鄉展省道中作四聲詩寄豫章寮友  其三 孔平仲 
四際又暮夜，意詣尚未到。繫纜坐樹陰，嘒嘒厭聚噪。徑步氣向暝，岸嘯韵自報。內顧自慰幸，比歲屢拜掃。
還鄉展省道中作四聲詩寄豫章寮友  其四 孔平仲 
執熱逼入伏，一葉益局促。日落月欲出，豁若脫桎梏。木色鬰碧幄，竹節削綠玉。赤脚踏白石，宿泊得沐浴。
寄江西同官 孔平仲 
心欲從容且再期，月餘聚散忽參差。工於酬唱皆詞客，各有輸贏屢奕棋。木蔭坐時班細草，早凉行處折紅葵。天涯回首思高會，日落烟昏今自悲。
呈魏道輔 孔平仲 
今夕清寒轉不禁，小窗積雪氣蕭森。林迎新歲花爭出，山背殘陽影半尋。寸步故人猶隔面，回陽孤館想來音。日期笑語歡相慰，心亦須君續斷琴。
呈張子平 孔平仲 
王駱聲華星斗旁，方州投老憩甘棠。木逃剪伐枝長碧，石耐鎸磨性有常。巾褚藏經勤問學，子孫傳業富文章。十年流落歸何暮，日聽除書侍玉皇。
因來詩有題橋之句呈陸農師  其一 孔平仲 
土壅沙培種海棠，木陰池徑要深藏。臧文竊位人多笑，犬子題橋君未忘。心嗜黄柑聊小擘，手拈紅葉又成章。早鶑歸燕催時節，即泛金英醉菊堂。
因來詩有題橋之句呈陸農師  其二 孔平仲 
口吐絲綸一代英，央央旌旆發神京。小堂且作蕃宣守，寸晷昔聞弦誦聲。耳白于顔君有譽，言藏之默我無營。呂溪傅野何須出，山野嫌人問姓名。
因來詩有題橋之句呈陸農師  其三 孔平仲 
千里謳謠威惠全，王庭斬柳勢騰騫。馬遷汗簡才無輩，車胤螢囊學自然。火急定聞中禁召，口傳仍有貴璫宣。亙天弦管須頻會，日暖花開草更芊。
呈陸農師  其一 孔平仲 
比玉文章素出羣，羊公仁政載前言。口談典冊開聾瞽，目想烟霄役夢魂。鬼谷縱橫非世寶，貝多浮蠹逐時昏。日期儒術恢明主，王業光華燕後昆。
呈陸農師  其二 孔平仲 
同飲東洲俱醉容，谷鶑應笑臥花叢。取交莫逆情相答，合宴多歡酒屢空。工欲代天君素志，心將浮海我家風。蟲魚草木吟何苦，古錦囊封寄逸筒。
呈陸農師  其三 孔平仲 
丁公松腹夢多靈，巫峽聞猿莫涕零。令德豈宜居茇舍，吉人終見作台星。生嫌鷹隼虛張翼，共喜芝蘭暗有馨。香菊一尊歌數疊，且須頻醉竹間亭。
呈陸農師  其四 孔平仲 
用舍隨時未是窮，躬耕何必返耕農。辰惟去速須行樂，木爲非材尚見容。口誦雅言披墜簡，閒聞新語繼華宗。小棠幽鳥依蕃府，付與花洲作附庸。
呈陸農師  其五 孔平仲 
果下名駒踏路莎，沙堤雖小未相多。夕天返照摇珠璧，玉宇微風蕩綺羅。維棹水邊舟不正，止車門外轂相摩。手搴露蕊真清旦，一樣新翻蜀錦窠。
寄何君表 孔平仲 
龍章寶篆閟天宮，呂釣伊耕甫降嵩。高義當爲神所勞，力行寧顧命之窮。躬親庶政賢方急，心志斯民髮未童。里俗莫輕尼父厄，已聞名字在紗籠。
寄方逢原 孔平仲 
我行求友要漸磨，石確金堅所得多。夕倦未眠排奕勢，力窮猶戰敵詩魔。鬼神福善安無窘，君相知名直靡佗。匕箸借前陳策畫，一朝登用即巍峨。
寄張天覺 孔平仲 
手弄毛錐擲釣蓑，衰年遠使尚婆娑。女緣被妬多閨怨，心欲安禪學鳥窠。果有壯圖希劍履，復何高論隠松蘿。維摩弟子張天覺，見說平生事揣摩。
寄黄仲光 孔平仲 
早識江西黄仲光，兀然相對鬢毛蒼。口陳仁義何明白，日欲經綸孰抵當。田老謳吟知盛德，心交隔闊想餘芳。方今天子求才藝，云有鋒車降寵章。
寄向公美使君 孔平仲 
田竇當時亦后家，豕貪羊狠事空花。化行今日皆謙願，心吉夫君少等差。工作隸書無小草，早分恩賜只團茶。木盤宴饌皆心廣，黄雀親來粟滿畬。
寄張江州 孔平仲 
干盡公卿冷眼看，目懸霄漢望鴛鸞。鳥旟付治期當審，番玉求田計想完。元帥昔時幾跋扈，邑君何日得平安。女年已長榮親養，食祿翻思把釣竿。
寄呂汝州 孔平仲 
兀坐東齋讀老莊，壯夫今已厭雕章。早吞灝氣清無夢，夕倚薰爐暖有香。日射澄波縈暮島，山排紅葉照秋霜。相思時玩囊中墨，土室寒居幸借光。
寄張解州 孔平仲 
車輾輕雷會鄂君，口朱當在結慇懃。心迷雲雨回歌扇，羽散鸞皇轉舞裙。巾墊香醪方取樂，木飄霜葉忽離群。羊毫寫字無魚寄，可問南歸有戍軍。
寄王滑州 孔平仲 
至意須同陳與雷，田家老瓦媿雲罍。缶非可擊參韶樂，木肯垂陰庇野苔。台輔雍容君有量，里閭寒賤我如灰。火龕對坐年華宴，安得西飛到滑臺。
寄賈宣州 孔平仲 
高會當年喜得曹，日陪宴衎自忘勞。力回天地君應憊，心狹乾坤我尚豪。豕亥論書非素學，子孫干祿有東皋。十年求友相知寡，分付長松蔭短蒿。
詠高 孔平仲  泰山
先以下爲基，終當保不危。泰山雄地鎮，北斗正天維。敏手誇能賦，忠言願聽卑。百常登觀闕，九仞揭旌旗。木有遷鶑集，墉惟射隼宜。舉家何氏隠，雙下李愔搥。大比楊雄好，長同巽卦爲。巍然望堯帝，卓爾仰宣尼。羊肆猶陳義，皇墳或媲詞。變更驚岸谷，豐稔閱京坻。醉枕日三丈，詞場桂一枝。金城橫絕險，龍馬出權奇。已著名僧傳，仍先國手棋。張弓聊抑爾，封岱更增之。郢曲故難和，牙琴誰復知。楩柟凌遠壑，鴻鵠漾晴曦。漢祖興邦日，商宗享國時。設科求德劭，巡狩問年耆。容駟開門戶，摩霄展羽儀。形容上麟閣，勳閥照鰲碑。密勿雲臺議，揄揚崧嶽詩。巖巖具瞻峻，那復嘆隆墀。
詠大 孔平仲 
觀水宣尼志，歌風漢祖篇。鵬搏九萬里，椿壽八千年。老子能談道，唐堯亦法天。旅獒宜自戒，魏瓠不勝堅。西域瓜如斛，東山栗比拳。周蒿芟作柱，舜竹截爲船。魯語譏居蔡，邠詩詠獻豜。雷聲當擬聖，人跡謾疑仙。寶訓書傳百，真乘界說千。弓聞陽虎竊，鼎自郜城遷。馮異依喬木，劉公受一錢。小鮮無撓國，多稼最宜田。骨有專車異，珠求徑寸圓。癭垂驚罋盎，雹下駭杯棬。船泛銀山浪，琴操急雨弦。恐時心縵縵，臥處腹便便。公罷三名府，官防五在邊。從容隠朝市，指顧奠山川。已識古今體，且知天地全。介圭催入覲，夏屋示優賢。金印懸如斗，神毫運若椽。安榮可長享，儒效照青編。
新作西庵將及春景戲成兩詩請李思中節推同賦  其一 孔平仲 
鄙性常山野，尤甘草舍中。鉤簾陰卷柏，障壁坐防風。客土依雲實，流泉架木通。行當歸老去，已逼白頭翁。
新作西庵將及春景戲成兩詩請李思中節推同賦  其二 孔平仲 
昨葉何摇落，今逢淑景天。山椒紅杏火，岩石綠苔烟。爐火沉香燼，琴絲續斷弦。忍冬已徹骨，衰白及長年。
再賦  其一 孔平仲 
楚澤蘭紉佩，廉泉水洗心。荷鋤通草徑，戴笠鉤藤陰。欲蚤休陳事，須甘遂陸沈。謾呈詩藁本，李杜若知音。
再賦  其二 孔平仲 
鬰鬰金舒柳，青青黛染槐。繁陰庭側柏，碎綠井中苔。雨漏蘆簷破，風薰草意回。陟釐題短句，自洗筆頭灰。
再賦  其一 孔平仲 
凍地榆抽笋，寒山藥長苗。老翁鬚自白，積雪草方夭。折桂心安在，屠龍膽已消。花前胡不醉，排悶合歡謠。
再賦  其二 孔平仲 
此地龍舒國，池隍戰血餘。木香多是橘，石乳最宜魚。古瓦松杉冷，旱天麻麥疏。題詩雲母紙，牋膩粉難書。
再賦  其一 孔平仲 
百草霜雪死，半天河漢斜。竹含輕紫粉，梅發淡紅花。蘸甲香醪釅，搔頭垢髮華。北亭歡宴罷，燈燭夜明沙。
再賦  其二 孔平仲 
起自然銅鼎，烹茶滴乳香。深冬灰正冷，新臘雪須當。我意空青眼，君才貫衆長。唱酬幾百合，衰白荷相忘。
送李思中服闋入京 孔平仲 
久客烏頭白，家無石斛儲。諳尋小草木，心合大空虛。已耐冬寒過，新知母服除。銅青即金紫，無患子窮居。
酬惠詩 孔平仲 
屢得真珠玉，天葩蘭麝香。書燈心最苦，坐石膽應凉。松桂枝柯老，蛟龍骨骼長。急追無及已，請附子餘光。
離合轉韵寄常父 孔平仲 
舒州寄官舍，舍在潜峰下。密邇豫章城，山川無十程。音書常絡繹，日日通消息。况復多唱酬，兄塤弟竽笛。秋風鳴竹林，火退避新金。悵望南來雁，長年空此心。
又一首寄孫虢州 孔平仲 
鱖鯇飲石乳，魚中最溫補。字畫尚茫然，何由食鮮□。漆林自小足，水繞庵前竹。君性本清高，伊人又閒熟。三堂秋際餘，一枕夢回初。斤斧却無事，新詩或起予。
藥名離合四時四首  其一 孔平仲 
草滿南園綠，青青復間紅。花開不擇地，錦繡徑相通。
藥名離合四時四首  其二 孔平仲 
漿寒飲一石，蜜液和巖桂。心渴望天南，星河燦垂地。
藥名離合四時四首  其三 孔平仲 
參旗挂疏木，通夕凉如水。銀漢耿半天，河橋暝烟紫。
藥名離合四時四首  其四 孔平仲 
雪片擁頹垣，衣裘冷於甲。香醪不滿榼，藤枕欹殘臘。
藥名離合寄孫虢州  其一 孔平仲 
孫八遠在虢，丹霞絢崔蒼。耳目雖清遠，志願多參商。陸沉衆人中，白首滯鉛黄。耆英紹前烈，當復佐興王。
藥名離合寄孫虢州  其二 孔平仲 
朴也纔通貫，衆安無吠狗。杞菊飯家常，山泉消晝漏。蘆雁來蔽空，青眼思朋舊。歷日驚晚景，天涯情更厚。
十三日南湖之集賓主六人謹成詩十韵拜呈 孔平仲 
律管秋灰動，銖衣暑服輕。居官半舜牧，環坐列周卿。攬轡湖邊集，談經席上傾。逸交希李白，奇策擬陳平。博奕休言戲，韜鈐且議兵。續箋詩義白，重演卦爻成。午日停龍馭，西風駐鷁程。弓鈞寒力壯，天暮霽華明。綠野接鄉遂，良辰推甲庚。浴沂人已散，終日夢魂清。
再吟六詩四首拜呈  其一 孔平仲 
摩天皆勁翮，對壘盡雄詩。漢士增三傑，唐儒益二夔。素修同德行，良會展尊彝。恥佩蘇秦印，閒吟谷永詩。郡條頒美政，邦典守新規。暗換陰陽氣，平分晝夜時。南朝餘草樹，戰國舊城池。弱跪霜前蟹，奇眸水底龜。風標觀畫鶴，禍福中靈棋。尼父談諸蔽，尤當謹禮儀。
再吟六詩四首拜呈  其二 孔平仲 
累日欲修禮，今茲清飲陪。位分乾卦畫，人比晉卿才。宗廟精禋近，侯邦舞羽來。光華連七璧，符采綴三台。儀鳳須論德，良弓自有材。雄鋩皆帝劍，直節倍公槐。吏計無先善，人情且去哀。箴思丹扆補，彩喜碧油回。穆若親朋會，欣然肺腑開。馳蛟參駿軌，朽馭愧駑駘。
再吟六詩四首拜呈  其三 孔平仲 
侯服安無事，官曹靜不譁。疇非信善友，俱是孝廉家。荀衮傳榮耀，溫龍競爪牙。尺輿思附鳳，角扇笑縈蛇。士習賢科論，人趨太守衙。莊衢當自騁，陳藥更誰誇。和露餐荷葉，臨流飲雪花。草萊依瑞穗，荆布綴明珈。且固官庭守，寧憂柄用賒。它時摇玉佩，鰲禁定聯華。
再吟六詩四首拜呈  其四 孔平仲 
龍笛霜號竅，熊旗露綴斿。追歡品加豆，偷暇日要囚。周冕英才集，商瑚瑞氣浮。金弢書屢講，蓬矢志須酬。草樹雙仙島，風烟半玉樓。畫圖觀隰駁，果實採沅榴。通貴人無恙，承平府孔修。官非劍外久，課比茂陵優。時變休成論，皇明已照幽。責躬無復事，嘉穀謁高秋。
十畫農謠一首 孔平仲 
春雨津浹洽，秋苗香苾芬。京坻看便是，完固促修囷。
惜別一首呈陸亨儒十畫 孔平仲 
恬和效春律，芳茂若秋松。盃畢花枝放，吳伻俳笑空。
九畫一首 孔平仲 
坦直吾所知，良彥君長者。村邦柱材美，丞府依炉冶。弗忘念夙昔，吟奕同茇舍。
八畫一首 孔平仲 
牧守有民社，佳言多告余。金芝先出谷，奔召戒征車。
七畫一首 孔平仲 
予兮仲尼后，老作外州行。丹穴屯戎伍，朱衣走吏兵。
十畫四言 孔平仲 
亨倅沉俗，泥虬臥虹。星君促面，省座班封。修治克茂，果有昌宗。恥於便倖，宜效孤忠。
寄孫元忠  其一 孔平仲  衡山
君不見瀟湘之山衡山高，八月秋高風怒號。草木黄落龍正蟄，哀鴻獨叫求其曹。男兒生無所成頭皓白，漂零已是滄浪客。呼兒覓紙一題詩，此心炯炯君應識。
寄孫元忠  其二 孔平仲 
抱病江天白首郎，秋風此日曬衣裳。看我形容已枯槁，此豈有意仍騰驤。一官羈絆實藏身，富貴於我如浮雲。致君堯舜付公等，幾時高義排金門。
寄孫元忠  其三 孔平仲 
嗚呼古人已糞土，紛紛輕薄何須數。當面輸心背面笑，翻手作雲覆手雨。感君意氣無所惜，於我見子真顔色。人生會合不可常，昔者相遇今不得。
寄孫元忠  其四 孔平仲 
不恨我衰子貴時，經濟實藉英雄姿。君有長材不貧賤，莫令斬斷青雲梯。驊騮作駒已汗血，坐看千里當霜蹄。省郎京尹必俯拾，軍符侯印取豈遲。
寄孫元忠  其五 孔平仲  洞庭湖
歲云暮矣多北風，瀟湘洞庭虛映空。中有雲氣隨飛龍，黄鵠高于五尺童。殊方日落玄猿哭，蕪沒瀟岸千株菊。少壯幾時奈老何，喧呼且覆杯中淥。
寄孫元忠  其六 孔平仲 
老去悲秋强自寬，衰顔欲付紫金丹。坐臥只多少行立，豈可久在王侯間。與君相逢未恨晚，他日更僕語不淺。瀟湘水國傍黿鼉，吏情更覺滄洲遠。
寄孫元忠  其七 孔平仲 
雄姿逸態何崷崒，自是君身有仙骨。彩服日向庭幃趨，百年未見歡娛畢。拖玉腰金致主身，起居八座太夫人。爾家最近魁三象，文采風流今尚存。
寄孫元忠  其八 孔平仲 
思君須向古人求，夙昔一逢無此流。文章有神交有道，名位豈肯卑微休。倜儻權奇難具論，鷙鳥舉翮連青雲。無路從容陪笑語，使人歎恨傷精魂。
寄孫元忠  其九 孔平仲 
故人情誼晚難似，神傾意豁真佳士。可憐懷抱向人盡，再爲後會知何地。老大徒傷未拂衣，白頭吟望苦低垂。魚龍寂寞秋江冷，不見湘妃鼓瑟時。
寄孫元忠  其一○ 孔平仲 
獨立縹緲之飛樓，更有澄江銷客愁。無邊落木蕭蕭下，萬里風烟接素秋。天青小城搗練急，漁翁暝踏孤舟立。嫩蕊濃花滿目斑，臨風三嗅馨香泣。
寄孫元忠  其一一 孔平仲 
玉几由來天北極，雲近蓬萊常五色。五更三點入鵷行，朝回君是同舍客。豈意出守江城居，此身已媿須人扶。青眼高歌望吾子，早據要路豈捐軀。
寄孫元忠  其一二 孔平仲  庐山
秋風欻吸吹南國，天地黤慘忽異色。江石决裂青楓摧，波漂菰米沉雲黑。儒術於我何有哉，口雖吟咏心中哀。隠居欲就廬山遠，黄帽青鞋歸去來。
寄孫元忠  其一三 孔平仲 
秋水浮階溜决渠，啼猿僻在楚山隅。白沙翠竹江村暮，斗酒新詩終日疏。男兒生不成名身已老，但話夙昔傷懷抱。客至從嗔不出迎，逢迎少壯非吾道。
寄孫元忠  其一四 孔平仲 
自斷此生休問天，焉能終日心拳拳。人生幾何春已夏，况我與子非壯年。東流江水西飛燕，可惜刻漏隨更箭。細推物理須行樂，只願無事長相見。
寄孫元忠  其一五 孔平仲 
小臣魯鈍無所能，况乃疏頑臨事拙。今幸樂國養微軀，主恩前後三持節。未有涓埃答聖朝，却教江漢客魂銷。雲白山青千萬里，便應黄髮老漁樵。
寄孫元忠  其一六 孔平仲 
秋風蕭蕭露泥泥，美人娟娟隔秋水。揚眉結義黄金臺，欲向何門趿朱履。案頭乾死讀書螢，遮莫鄰雞下五更。老夫臥穩朝慵起，肯信吾兼吏隠名。
寄孫元忠  其一七 孔平仲  庐山
注目寒江倚山閣，碧瓦朱甍照城郭。雲物不殊鄉國異，形勝有餘風土惡。階面青苔老更生，况乃秋後轉多蠅。巫山不見廬山遠，悵望秋天虛翠屏。
寄孫元忠  其一八 孔平仲 
隠几蕭條戴鶡冠，强移栖息一枝安。重陽獨酌盃中酒，醉把茱萸子細看。羞見黄花無數新，當令美味入吾唇。久拚野鶴如霜鬢，何用浮名絆此身。
寄孫元忠  其一九 孔平仲 
高棟層軒已自凉，青楓葉赤天雨霜。自公多暇迎參伍，行酒賦詩殊未央。共指西日不相貸，萬事盡付形骸外。自笑狂夫老更狂，詩酒尚堪驅使在。
寄孫元忠  其二○ 孔平仲 
摇落深知宋玉悲，東流之外西日微。寒衣處處催刀尺，誰家搗練風凄凄。籬邊老却陶潜菊，前飛禿鶖後鴻鵠。安得送我置汝旁，悵望聊歌紫芝曲。
寄孫元忠  其二一 孔平仲 
秋風淅淅吹我衣，日日江樓坐翠微。江光隠見黿鼉窟，水鳥啣魚來去飛。菱葉荷花凈如拭，清簟疏簾看奕棋。雷聲忽送千峰雨，波濤萬頃堆琉璃。
寄孫元忠  其二二 孔平仲  洞庭湖
草閣柴扉星散居，遠開山岳散江湖。蒼苔濁酒林中靜，丹橘黄柑此地無。洞庭揚波江漢回，願吹野水添金杯。巢燕養雛渾去盡，鄰雞還過短牆來。
寄孫元忠  其二三 孔平仲 
秋來相顧尚飄蓬，兼泛滄浪學釣翁。鐘鼎山林各天性，知君才是濟川功。萬里寒空只一日，會是排風有毛質。攀龍附鳳勢莫當，莫度清秋吟蟋蟀。
寄孫元忠  其二四 孔平仲 
諸公衮衮登臺省，後來况接才華盛。天涯風俗自相親，歲暮陰陽催短景。江風颯颯亂帆秋，天入滄浪一釣舟。愁極本憑詩遣興，朔雲寒菊倍離憂。
寄孫元忠  其二五 孔平仲 
秋水才深四五尺，風燈照夜欲三更。千崖無人萬壑靜，新月猶懸雙杵鳴。衰顔動覓藜床坐，仰看明星當空大。請君一來開我愁，南浮早鼓蕭湘柂。
寄孫元忠  其二六 孔平仲 
可憐爲人好心事，今我能書數字至。人生會面難再得，安得如鳥有羽翅。日暮聊爲梁父吟，非子誰復見幽心。入懷本倚崑山玉，許身媿比雙南金。
寄孫元忠  其二七 孔平仲 
腐儒衰晚謬通籍，齒牙欲落真可惜。滄浪水深青冥闊，山鬼幽憂雪霜逼。老去新知見面稀，被褐短窄鬢如絲。秋天漠漠向昏黑，獨立蒼茫自詠詩。
寄孫元忠  其二八 孔平仲 
江上形容吾獨老，百壺且試開懷抱。妙舞逶迤夜未休，多情依舊能潦倒。雨裛紅蕖冉冉香，玉樽錦席高雲凉。酒酣耳熱忘頭白，老儒不用尚書郎。
寄孫元忠  其二九 孔平仲 
江上今朝寒雨歇，翛然欲下陰山雪。山巔朱鳳聲嗷嗷，白鵠翅垂眼流血。老夫清晨梳白頭，杖藜徐步立芳洲。使我殘年但飽喫，微軀此外更何求。
寄孫元忠  其三○ 孔平仲 
神仙中人不易得，京中舊見君顔色。同心不減骨肉親，我居巷南子巷北。佳人屢出董嬌嬈，秋水爲神玉爲骨。孤城此日堪斷腸，既飽歡娛亦蕭瑟。
寄孫元忠  其三一 孔平仲 
封書寄與淚潺湲，童稚情親四十年。離別不堪無限意，斷腸分首各風烟。反鎖衡門守環堵，聞道三年未曾語。數篇今見古人詩，更覺良工心獨苦。
孫元忠寄示種竹詩戲以二十篇答  其一 孔平仲 
青錢買野竹，持答翠琅玕。深栽小齋後，幽事頗相關。自有烟霞質，能令朱夏寒。引溜加灌溉，毋令雪霜殘。
孫元忠寄示種竹詩戲以二十篇答  其二 孔平仲 
冠蓋滿京華，藩籬带松菊。看君用幽意，必種數竿竹。嬋娟碧鮮靜，窈窕一林麓。排悶强裁詩，清文動哀玉。
孫元忠寄示種竹詩戲以二十篇答  其三 孔平仲 
秋風楚竹冷，倚杖更徘徊。想見陰山雪，朱炎安在哉。自今幽興熟，携手臥蒼苔。客居暫封殖，臘月更須栽。
孫元忠寄示種竹詩戲以二十篇答  其四 孔平仲 
賞靜連雲竹，移因風雨秋。我圃日蒼翠，會心直罕儔。若人才思闊，文彩珊瑚鈎。新詩錦不如，札翰時相投。
孫元忠寄示種竹詩戲以二十篇答  其五 孔平仲 
幽偏得自怡，種竹交加翠。雨露之所濡，成長容何易。葉密鳴蟬稠，啅雀爭枝墜。客思回林坰，蕭疏外聲利。
孫元忠寄示種竹詩戲以二十篇答  其六 孔平仲 
解榻秋露懸，竹凉侵臥內。幽姿可時睹，密幹疊蒼翠。况乃回風吹，低昂各有意。長嘯一含情，洒落富清製。
孫元忠寄示種竹詩戲以二十篇答  其七 孔平仲 
朱夏雲鬰陶，種此何草草。兒童汲井華，頗亦恨枯槁。寒雨下霏霏，滿眼顔色好。臨眺獨躊躇，山林跡如掃。
孫元忠寄示種竹詩戲以二十篇答  其八 孔平仲 
古牆猶竹色，真作野人居。青雲羞葉密，空翠撲肌膚。寒日外慘淡，泠泠風有餘。高齋坐林杪，興遠一蕭疏。
孫元忠寄示種竹詩戲以二十篇答  其九 孔平仲 
竹光團野草，秀氣豁煩襟。贈此遣愁寂，蕭然靜客心。枕簟入林僻，鳥雀聚枝深。興趣江湖迥，松筠起碧潯。
孫元忠寄示種竹詩戲以二十篇答  其一○ 孔平仲 
琳琅愈青熒，綠竹半含籜。霜露一沾凝，秋風動哀壑。才名四十年，晚就芸香閣。江上憶君時，風林纖月落。
孫元忠寄示種竹詩戲以二十篇答  其一一 孔平仲 
竹深留客處，僻近城南樓。眼邊無俗物，淅淅野風秋。主人不世才，老氣橫九州。哀弦繞白雲，清絕聽者愁。
孫元忠寄示種竹詩戲以二十篇答  其一二 孔平仲 
入門高興發，而無人世喧。叢篁低地碧，疏林聽晚蟬。衰年旅炎方，只想竹林眠。安得騎鴻鵠，飛去墜爾前。
孫元忠寄示種竹詩戲以二十篇答  其一三 孔平仲  洞庭湖
苔竹吾所好，開軒納微凉。望中疑在野，景物洞庭旁。秋風亦已起，洒面若微霜。南客瀟湘外，與君永相望。
孫元忠寄示種竹詩戲以二十篇答  其一四 孔平仲 
有竹一頃餘，舍下筍穿壁。新茁才出牆，滿歲如松碧。蒼蒼衆色晚，歸鳥盡斂翼。宇宙此生浮，仰慚林間翮。
孫元忠寄示種竹詩戲以二十篇答  其一五 孔平仲 
竹皮含舊翠，鳥雀滿樛枝。冰壺動摇碧，故作傍人低。細雨荷鋤立，秋風獨杖藜。老來性情靜，不是傲當時。
孫元忠寄示種竹詩戲以二十篇答  其一六 孔平仲 
執熱何曾有，亭午減汗流。風飄連野色，客意已驚秋。應接非本性，閉關人事休。瀟洒送日月，茲焉心所求。
孫元忠寄示種竹詩戲以二十篇答  其一七 孔平仲 
寒城朝烟淡，竹日靜暉暉。芊芊烟翠羽，羅列萧洒姿。清風左右至，秋色有餘凄。日暮歸幾翼，鷦鷯在一枝。
孫元忠寄示種竹詩戲以二十篇答  其一八 孔平仲 
欻翕炎蒸景，汗踰水漿翻。凄凄自生凉，風竹在華軒。蕭摵寒籜聚，比公頭上冠。獨在天一隅，可望不可攀。
孫元忠寄示種竹詩戲以二十篇答  其一九 孔平仲 
密竹復冬笋，抽梢合過牆。明涵客衣靜，陰過酒樽凉。初月出不高，茂林延疏光。欣然淡情素，丘壑道難忘。
孫元忠寄示種竹詩戲以二十篇答  其二○ 孔平仲 
碧色忽惆悵，霜埋翠竹根。啾啾黄雀啅，宅舍如荒村。侍婢艷傾城，煥若靈芝繁。天寒翠袖薄，染淚在叢筠。
兩頭纖纖  其一 孔平仲 
兩頭纖纖新月眉，半白半黑對客棋。腷腷膊膊拊翼雞，磊磊落落飣坐梨。
兩頭纖纖  其二 孔平仲 
兩頭纖纖織婦梭，半白半黑雪沒靴。腷腷膊膊鼓腹歌，磊磊落落金印多。
兩頭纖纖  其三 孔平仲 
兩頭纖纖棗子核，半白半黑紙上墨。腷腷膊膊手趁拍，磊磊落落山頭石。
兩頭纖纖  其四 孔平仲 
兩頭纖纖柳葉書，半白半黑鷺間烏。腷腷膊膊失水魚，磊磊落落大丈夫。
兩頭纖纖  其五 孔平仲 
兩頭纖纖新採菱，半白半黑玉汙蠅。腷腷膊膊馬踏冰，磊磊落落枝壓橙。
五雜組  其一 孔平仲 
五雜組，垂衣裳。往復來，就桀湯。不獲已，剪夏商。
五雜組  其二 孔平仲 
五雜組，封社土。往復來，使遼虜。不獲已，拜陽虎。
五雜組  其三 孔平仲 
五雜組，慶雲聚。往復來，東西渡。不獲已，再娶婦。
五雜組  其四 孔平仲 
五雜組，花木春。往復來，江湖人。不獲已，議和親。
五雜組  其五 孔平仲 
五雜組，錦繡段。往復來，隨陽雁。不獲已，猶仕宦。
五雜組  其六 孔平仲 
五雜組，朝霞明。往復來，車馬行。不獲已，方用兵。
寄芸叟  其一 孔平仲 
未老已前胡不歸，何須斑白及衰羸。婆娑石上弄明月，臥看春風生桂枝。
寄芸叟  其二 孔平仲 
愁雲垂地黄映日，疊嶂插空青照樓。野菊花開秋又晚，便當歸去老滄洲。
寄芸叟  其三 孔平仲 
年過半百合歸去，謹杜衡門深退藏。衰白前途有多少，使君子細更商量。
承芸叟寄示新詞一篇以此寄謝揚子云書亦有色乎此亦書之色也 孔平仲 
綺羅敷色新出機，嵩洛神秀鍾妙詞。關西子弟多習武，博學能文君最奇。目中無雙成器早，少小玉立誰瑕疵。天王母后親選擢，抱道韞德將發施。朝中議論太真樸，湖南威鳳翅小垂。屈申后先皆有數，此理昭昭君自知。芰荷堆綠珠露冷，蘭杜秋香風正吹。征鴻南飛燕北去，晚去瀟湘君未歸。
夜宴曲 孔平仲 
湘江紺碧玉照秋，丹楓紅蓼君莫愁。江上女兒花見羞，吾曹大家行樂休。促席相虞美人出，羽觴昨許飛瓊液。天明君醉苦相挽，肯念奴家隔江遠。流蘇小帳曲屈屏，留連爲子都忘返。
七夕一首呈席上 孔平仲 
琥珀杯濃酒味醇，鬰金裙轉舞腰新。鉛華第一人中白，歌響幾多梁上塵。玉漏將沉香未斷，銀潢雖遠志相親。合歡促席留君醉，最苦參斜夜向晨。
寄芸叟年兄 孔平仲 
垂天雄翮摶海風，窮高極遠志不同。盛年折桂心未歉，磨刀水際思平戎。西羌活擒偶失手，天南星墮郴山中。未甘遂葬江魚腹，當歸入覲明光宮。何嘗僕射干薦舉，芸臺烏府選擇公。蛟龍齒角老愈硬，楩楠材格寒更濃。恥爲葳蕤要節目，預知子不見從容。川峽揭節建大戟，服紫腰金薄賞功。暮年車轄徙荆楚，江離摇碧水蓼紅。橘洲橋口皆莽草，賈傅井中苔已空。我已衰白斂一郡，附子餘光聊養蒙。嘗言早休乃良策，倚空親想蓮花峰。請君先去采芝朮，我續隨子棲蒿蓬。水甘松香真勝境，雲滑石險多行蹤。半天河漢傾瀑布，自然銅吼聞霜鐘。董仙種杏人競取，淵明石床蒼蘚封。怡神麯糵有妙理，禾收石斛歲屢豐。林迥岩屋尤可徧，溪間小橋橫木通。手捫松蘿攀紫葛，清凉半夏如秋冬。黄精久餌助冰雪，與君同作白頭翁。
郡名詩呈呂元鈞五首  其一 孔平仲 
元鈞家成都，洪秀稟天質。紫微耀文采，青鎖聯近密。德全無所累，道在固不屈。暮年徙江湖，寓舍安蓬蓽。種花憐衛足，養烏愛均一。南軒幽興發，北牖高臥佚。福慶有諸郎，壽康踰七帙。循環視天理，一馬齊萬物。我進亦隨隨，衰白紆郡紱。屢聞曠達論，頓覺蒙陋失。秋風吹楚澤，黄葉弄蕭瑟。潭水凝練光，衡門刻霜骨。登樓足嘉景，分務饒暇日。且復相從游，新醅侑梨栗。
郡名詩呈呂元鈞五首  其二 孔平仲 
相人觀久遠，要且視資質。酒酸本多甘，絹敗爲少密。公家渭川後，端亮氣不屈。播移雖裔土，寧妥如舊蓽。優游歸孔聖，坎壈笑趙壹。儻來等榮辱，所遇順勞佚。道閣接談賓，文房散書帙。當其泰定時，海宇更無物。耳目并已忘，何心蘄冕紱。忽聞韶曲奏，更覺巴音失。溫純比金玉，清越勝琴瑟。似追少陵步，真得建安骨。從今益淬厲，及此舒長日。唱酬安敢同，心欽但齋栗。
郡名詩呈呂元鈞五首  其三 孔平仲  庐山
二帝本仁愛，三王首忠質。頗知周德厚，不似秦網密。平生勇自信，戈戟未易屈。何嘗戀儋耳，但欲返衡蓽。詔條甚明白，宣布要齊一。御衆莫若寬，使民宜以佚。古人貴守義，昭晰在緗帙。公言屢見廣，我惠慚及物。河檀負廩梢，梁鵜議印紱。廬山須决去，雲臥未爲失。瓊章屢起予，鳳吹雜瑶瑟。芝蘭暗有香，嵩華清見骨。君開筆頭花，我耀牖中日。九牛登巨鰲，視我真蠻栗。
郡名詩呈呂元鈞五首  其四 孔平仲 
南軒何靚深，觸處皆野質。簷間畫眉語，砌下霜筠密。小窗任明晦，一榻隨伸屈。宿鳥聚樛枝，凉蟬噪𡴴蓽。端居得頤養，誠意更精一。夏闌體長健，春至轉安佚。鉛鼎熟黄牙，仙經橫縹帙。和言不忤俗，定力何轉物。嗟我已龍鍾，江潭戀章紱。塵中素袍化，鏡裏韶顔失。愛君詩思茂，雅奏合竽瑟。愛君道氣成，金石叢壽骨。及瓜期尚遠，發藥容有日。德爵齒俱尊，登門但祗栗。
郡名詩呈呂元鈞五首  其五 孔平仲 
呂公杞梓材，自是棟梁質。岷山岩谷邃，蜀錦機杼密。含章同豹隠，榮進異蠖屈。興起自艱微，敗席代門蓽。揚庭挺科兩，許國操心一。理財務廉約，持憲從寬佚。言動肅以舒，絲綸蔚成帙。瑣圍使遼土，政府論儀物。陳郡剖侯封，潞郊紓守紱。今棲重湖外，久矣齊得失。高吟貽華莞，靜鼓雲和瑟。知音曠寰宇，自養融心骨。冥鴻難遂去，塞馬有歸日。會見促召還，忻歡投棗栗。
偶作 孔平仲 
日影秋漸薄，月華寒更清。光生含江水，天色晚來晴。德微慚郡紱，山野拙將迎。河流彌淺峻，壯木亦凋零。帝子閟瑶瑟，居聞鶚鵬聲。太剛每忤俗，平進誰提衡。何爲尚錄錄，以此思歸耕。報使掃舊蓽，願言嘿餘齡。上樓想羌廬，一望烟冥冥。封壤邈千里，書之寄餘情。
芸叟寄新詞作八陣圖一首 孔平仲 
功業不復議，蓋載無所容。三湘逶迤水，分與清河公。國士大手筆，名聲蔚摩空。成材兼衆製，八面任見攻。陣馬勢遒勇，圖繪出纖穠。江神敷妙詞，流入韶濩中。石心鐵爲腸，不意於此工。轉調協擊拊，遺音扣玲瓏。恨我狂既和，失之太匆匆。吞咀知雋永，吳越安可同。
二十八宿寄芸叟 孔平仲 
張公角立孰敢先，亢宗自許英妙年。捕逐氐羌先著鞭，文房餘思如涌泉。題詩寫心蟠遠烟，黑蛟矯尾明秋淵。南箕吐舌風墮鳶，弱羽斗落郴江邊。蝸牛客舍弔影眠，寒女晚嫁私自憐。誰知虛實久粲然，安危之理如循環。歸來藏室閱青編，東壁步武追神仙。綉衣白簡猶奎躔，體健不復婁金丸。腸胃充實頰骨堅，昴宿老人飛上天。志願未畢西餽邊，野鸛礪觜不啄羶。曾參殺人知謬傳，賞花墜井皆妄言。載鬼一車疑已捐，人欲折柳送公船。去同衆星環紫垣，張公張公人最賢。丹鳳奮翼蔚高鶱，更調玉軫續薰弦。
卦名寄芸叟 孔平仲  泰山
小豐猶可喜，况此大有年。流庸已歸妹，獄訟久蕭然。明聖臨六合，吁俞萃羣賢。乾坤協氣滿，井邑歡聲連。張公性謙靜，玉節鎮湘壖。茇舍富暇豫，鈴齋恒晝眠。萬家人喜悅，鄰壤蒙安全。譬如泰山雲，益此涸轍泉。我鄙無所解，昔隨公得仙。超升已連帥，羈旅今華顛。屬郡損末理，郵筒賁新篇。坎坎我鼓腹，咸韶媿朱弦。暌乖每自念，姤遇兩何緣。野色小過雨，秋聲漸號蟬。園林凄剝落，樓觀蔚騰騫。曳履烟景外，支頤嵐翠前。嘗聞東晉士，多聞遠師禪。盛世非否塞，微生自屯邅。廬岳决遯去，老夫無妄言。迹同人間世，心鍊鼎中鉛。流俗若飛蠱，困途多墮鳶。相需緱嶺上，一比洪崖肩。
本是一首寄芸叟 孔平仲 
本末已倒置，是非當告誰。同爲天涯客，根冷聊相依。生平尚氣節，相約老不衰。煎烹雖炎炎，何損百鍊姿。太過空自反，急鞭尤恐遲。
相看一首寄芸叟 孔平仲 
相與同少壯，看看俱老人。過日如脫兔，半生若浮雲。百事多齟齬，不如收此身。寄心青霞杪，一笑輕千鈞。行行秋雁去，書此贈情親。
朋友一首寄芸叟 孔平仲 
面朋隨俯仰，心友存終始。頻數寄詩書，因斯作瘡痏。此疏彼何密，已矣難湔洗。
題織錦璇璣圖  其一 孔平仲 
紅窗小泣低聲怨，永夕春寒斗帳空。中酒落花飛絮亂，曉鶑啼破夢匆匆。
題織錦璇璣圖  其二 孔平仲 
晞草露如郎行薄，亂花風似客情多。歸鴻見處彈珠淚，語燕聞時斂翠蛾。
題織錦璇璣圖  其三 孔平仲 
同誰更倚閒窗繡，落日紅扉小院深。東復西流分水嶺，恨兼愁續斷弦琴。
題織錦璇璣圖  其四 孔平仲 
腸斷寫愁縈字字，錦紋傳意寄君看。床空照月殘燈冷，黄葉霜前秋信寒。
題織錦璇璣圖  其五 孔平仲 
前堂畫燭殘凝淚，半夜清香舊惹衾。烟鎖竹枝寒宿鳥，水沉天色霽橫參。
星名詩呈提刑曾朝散 孔平仲 
華胄參元後，高門輔弼臣。莊池初奮翼，舜旦早逢辰。雲木千尋秀，鑪金百煉純。日邊虛位著，楚尾望車塵。尚德真膚使，存心信吉人。包含譽尤美，平格澤惟均。短髮憐衰老，黄金媿拊循。禮容長不責，恩義極相親。最要箕張口，深憐井有人。孤危荷全度，謀報畢餘身。
和徐道腴波字 孔平仲 
人橫玉管寧無意，風入春江總是波。把袂相牽招飲去，岳陽城外酒徒多。
席上口授杜仲觀 孔平仲 
暮雨蕭蕭何不止，東風弄白起江波。綠楊綰作同心結，杜子春來狂興多。
累約慎思視事今已入境盤桓不進欲以十四日交承又云六甲窮日戲作藏頭一首 孔平仲 
工巧新詩寄遞筒，同聲稍稍變他宮。口傳知受諸君指，日好何論六甲窮。躬自省愆方久仄，人多助虐更磨礱。石渠舊友年家契，大笑今朝已落空。
慎思移日至月望交割口占奉呈 孔平仲 
日日高樓倚望君，口吟心想跂清塵。土膏著雨蒼葭出，山色凝雲翠黛顰。卑冗一官誰羽翼，異同千狀極艱辛。十分明月迎新守，寸步江村老盡春。
建茶一首 孔平仲 
建茶一杯午睡起，除渴蠲煩無此比。滿庭葉暗啼野鶑，平地雨足生春水。定心寧息守丹竈，執固養和歸赤子。破須速補勉旃修，危可求安灼然理。成事何論軒冕貴，收身早占雲泉美。開門納盜誤人多，閉關掃軌從今始。
周亨叔推官見示詩軸 孔平仲 
黄金鍊語玉琢詞，絹素中度無輕紕。幼時文采已奇絕，婦老兒長今可知。外窺驕虜亦有作，孫吳暗合知兵略。虀鹽氣味異膏粱，臼中丹砂非俗藥。
集文選句贈別 孔平仲 
離別在須臾，置酒宴所歡。借問此何時，萋萋春草繁。江蘺生幽渚，山櫻發欲然。游絲映空轉，紅藥當階翻。飛鳥繞樹翔，哀猿響南蠻。相與數子游，行邁越長川。相去日已遠，光景不可攀。舉目增永慕，敘意於濡翰。
文選集句寄慎思交代學士慎思遊岳老夫守舍敘述遊舊慎問交承與夫舍舟登陸之策俱在此矣 孔平仲  衡山
鄧生何感激，志尚好書詩。清機發妙理，言論準宣尼。翰墨時間作，文雅縱橫飛。彌年缺相從，夢想見容輝。自昔同寮寀，恩愛兩不疑。潔身躋秘閣，携手游郊畿。一麾乃出守，桑梓有餘輝。濡迹涉江湘，將就衡陽棲。渺渺孤舟游，洲渚既淹時。鳳凰集南嶽，平生遂幽期。岩峭嶺稠疊，高高入雲霓。企石挹飛泉，陵岡掇丹荑。即事既多美，游子澹忘歸。春仲尚未發，悠悠隔山陂。今我惟困蒙，處身孤且危。顧影悽自憐，悄悄令人悲。一心抱區區，知音世所希。塊然守空堂，高窗時動扉。仰視浮雲翔，密雨如散絲。中夜撫枕歎，軒車來何遲。傾想遲嘉音，會合何時諧。借問下車日，臨路猶遲迴。春江壯風濤，漁潭霧未開。肅此塵外軫，以副饑渴懷。
一勝篇 孔平仲 
我與承君棋，結局贏一路。太多亦何用，停則無勝負。天清與地寧，妙絕占此數。正如賈堅射，不中乃奇處。
再勝篇 孔平仲 
再勝路幾許，非一亦非三。小雅連大雅，周南兼召南。舜目處其半，臨爻與之參。在我猶不足，自笑無乃貪。
嘲承君 孔平仲  泰山
已填實局餘五黑，天數相符豈人力。雖於洪範少四疇，若比武成多二策。我詩雜組今幾首，鼯鼠技窮那復有。泰山風拔大夫松，彭澤霜隕先生柳。
承君棋輸包子詩以促之  其一 孔平仲 
君看射夫指，柔軟作皮室。君看艷婦手，縫帛恐不密。草木漸叢生，正渴柚與橘。亟遣中丞來，莫令章句出。
承君棋輸包子詩以促之  其二 孔平仲 
承君非耄荒，意似羞棋敗。未應倒干戈，當且解粉黛。如何畫虎手，乃作死麕態。貢茅緩不誅，含覆吾已大。
承君輸十三籌 孔平仲 
欲知輸籌數，計月乃閏年。秦箏有幾弦，汴上樓幾間。寶從真如獻，人逐耿恭還。老氏死之徒，孫子著書篇。
走筆呈承君 孔平仲 
圍棋屢北當復戰，乘興能來不待邀。杜牧詩如道今日，最宜簷雨竹蕭蕭。
風人一絕 孔平仲 
須煩玉手自操刀，便趁槐芽作冷淘。剩潑葱油抹羊肉，不嫌瀟洒愛蕭騷。
戲承君  其一 孔平仲 
一自棋輸日望之，至今肅肅草生時。知君苦愛刀筆吏，使我長吟風雨詩。已共苞稂泉浸濕，更聽甫草馬鳴悲。子雲寂寞方無頼，想見馨香雜祭脂。
戲承君  其二 孔平仲 
越上荒山浪得名，如何開邑在彭城。飄蕭雲意迷秋日，索寞人心戀玉京。花倚宮牆無限好，泉流古寺有餘清。盡芟野艾栽修竹，更聽虞弦奏九成。
戲承君  其三 孔平仲 
至忠至朴少人知，思話胸中聽者誰。長史移家真暫住，相君爲冠定他時。道齋不廢持三寶，資斧何須措一辭。更有閒堂奉清宴，客來簷雨看圍棋。
戲承君  其四 孔平仲 
次君門戶想風標，千載齊梁已寂寥。隋后如何依異域，秋晨定不怨凉飈。半揎紅袖能調瑟，滿把真珠看結條。它日蘭陵若歸去，臨江灘上略相邀。
承君輸棋八路 孔平仲 
君希元凱才，我異厨顧黨。誅蠻幾首級，十指屈其兩。疾風摧桂林，異夢吞卦象。疲極曳杖歸，顰眉有餘怏。
蕭器之小飲誦王舒公藥名詩因效其體 孔平仲 
蕭郎嘉客近遠志，把酒勸賓郎半醉。自然同類易相投，官守從容况無事。清晨麴糵寒有力，倒洒金鍾乳花滴。十分蘸甲香且醇，不覺昏黄連夜色。雀噪烏栖奈晚何，匆匆白日若飛梭。青青百草霜已歇，牆陰淺白微輕雪。庭梅香膩粉苞解，歲律將旋復花發。銅壺泣水銀箭短，漏聲斷續隨風遠。起視天南星斗稀，蟾蜍已黑牽牛低。知子多情惜分散，山公酩酊自當歸。
再作藥名詩一篇呈器之 孔平仲 
肥羊作臛香出厨，膏粱姜桂品味俱。夙開東閣戒諸客，千金騰踊沽酒壺。飛觥倒杓約不退，一卷百盞皆無餘。不須呼盧會六博，笙簧琴筑非真樂。蕭郎獨以酒娛賓，憐子心勤憎子虐。眼前覆花不容起，面赤復令須滿酌。更深閃閃燈焰消，照天燭黄蠟洒膏。欲逃人覺安敢去，飲水只欲吞波濤。青烟鬰鬰金鴨細，花上紅酥合香蒂。四垂銀箔不知寒，却勸金罌子同醉。久不見子眼空青，見子宛然猶舊情。敗船如簁寄江水，天陰夜半防風起。告歸急走城西角，如粉霜花衣上落。屢蒙大幅掃長篇，才薄何由繼高作。
與董承君棋輒勝四籌作藥名五言詩奉戲 孔平仲 
董子獷且狂，孔公孽更毒。文楸石棋子，白及黑對局。預知子輕敵，銳膽坐看覆。一時羅列徧，先與推大腹。欻如飛廉驅，窘若防風戮。餘兵尚百合，續斷聊忽忽。猛虎仗爪牙，中塗佯躑躅。嗟嗟草草甚，驅豬令迫逐。直前無夷險，觱撥下子速。而我頗從容，莽草先設伏。常山肆縱橫，大戟挾長轂。威靈先震盪，巨勝侔破竹。蕭蕭馬鳴退，戰血餘川谷。百步笑奔崩，獨活嗟窮蹙。萎蕤不復騁，銷蝕神采縮。作詩誚伊棋，我壯知子曲。
亶父寄示與譙沖元唱和藥名詩因作一篇奉寄 孔平仲 
天南星斗垂晶熒，麻姑山色排空青。人中白眉誰第一，周郎獨以文章名。少年折桂心已壯，大學弱冠衆所驚。嚴徐長卿詞格老，合上芸臺預讎討。赤車素者已爲淹，復令倅郡淮南道。蘄春何幸人熙熙，有賢使君子副之。鈴閣深沉香一炷，綵牋舒卷百篇詩。藏鱗伏翼聊展轉，有才無患子不顯。楚澤蘭芳莫謾悲，秦烏頭白終當返。我栖江上松蘿深，自甘草莽長陸沉。忽忽光景又半夏，書房風月澄人心。昏黄禽噪悄不樂，架木通渠清河濯。雨餘凉風襲衣襟，半天河漢垂簷角。惟恨與子未從容，紫芝眉宇何時逢。頻以青琅玕寄我，不須怊悵白頭翁。
再作藥名詩一首寄亶父並用本字更不假借此諸名布在本草中雖或隠晦然以爲不當但取世俗之所知而遺其所不知亦君子之用心也至於搜索牽合亦可以發人意思而消磨光景請亶父同作 孔平仲  庐山
憶昔見子龍沙邊，冰臺玉壺氣凜然。才薄人微辱取友，青蒿媿倚崑崙顛。詩鋒利如立刀劍，談經辨博森戈鋋。賢愚校我幾百倍，預知子必轉青天。別來喧卑共誰語，神遊閬苑長思仙。京師再見空草草，瑣細辛勤官事牽。如今相去水南北，一別羈旅還隔年。每思益友在咫尺，九江地與蘄黄連。作詩寄我解離恨，紫貝珊瑚堆目前。靈蛇含珠久不吐，駿馬銜脫誰能先。彌天雄句駭俗耳，入木香煤濡綵牋。嗟余鄙訥會强敵，蜀雞格鬭非所便。未甘遂服强一戰，光焰消縮何由然。我居此土頗大適，門對廬山飛玉泉。火雲燒赤赫日熾，委蛇退食甘晝眠。環池老木自却暑，清波白石明相鮮。木香漠漠初過雨，水英燦燦新開蓮。區區余心最念子，空對黄昏江月圓。重樓遠望君不見，淮南細草迷蒼烟。
亶甫寄示廬山高藥名詩亦作一首奉酬不犯唱首兼用本字更不假借 孔平仲  庐山
噫戲廬山乎高哉，山連大江勢橫絕。虎卷龍拏起霜雪，五湖七澤瀉波來。百穿千孔吞吐成雲雷，其上自有飛瀑水。白如一疋練，半天河漢傾崔嵬。蒼蒼石壁插空翠，漠漠雲華自開閉。水甘松香澗谷深，黄精枸杞生成林。地無虎狼毒草木，但聞仙童玉女語笑之清音。君不見當時匡續斷世故，結廬莽草無尋處。又不見淵明無心五斗米，石床醉臥呼不起。真君種杏人獲生，遠公白蓮開玉英。松肪柏實皆可飽，何必皓露棲金莖。我欲攀崖採紫芝，道中逢仙一問之。接余之手生虹蜺，崑崙太室相追隨。玄臺絳闕恣遠遊，旁通三島逮十洲。柯消石爛未肯休，千秋萬歲一瞑目，下視塵世如蝸牛。
八音詩  其一 孔平仲 
金風盪炎暑，六合氣已清。石崇南山高，晨起見崢嶸。絲垂蟲就繭，彼各有所營。竹實不足飽，鳳凰尚饑鳴。匏瓜固賤草，引蔓上高城。土地之所宜，結子如瓶罌。革带守空文，歲月逝可驚。木落行且秀，欣欣候春榮。
八音詩  其二 孔平仲 
金杯十分酒，酌子消百憂。石可補青天，棄與瓦礫侔。絲可弦南風，織成絹素柔。竹帛未書功，光景忽以遒。匏繫久不食，栖栖江上洲。土鼓與蕢桴，爲用先鳴球。革带人所賤，猶列下邳侯。木有棟梁材，終當回萬牛。
八音詩  其三 孔平仲 
金谷草離離，綠珠魂已蟄。石崇雖富貴，一散不可集。絲亦不須悲，岐亦不須泣。竹林諸逸士，以醉名自立。匏弦且爲樂，惜此光景急。土人勸我勤，朱紫當早拾。革性以從容，矯揉未易入。木散姑自全，寧求斧斤及。
八音詩  其四 孔平仲 
金色晦塵垢，人疑以爲鍮。石有潔白姿，昧者比琳璆。絲繰不盡緒，誰與結綢繆。竹可裁笙竽，奈何困薪槱。匏黄已落蔕，歲序颯驚秋。土壤厭卑濕，山川嗟阻修。革車召武士，折敵當與謀。木鐸一奮劍，爲君斬倡優。
八音詩  其五 孔平仲 
金弦調陰陽，諸公盡梁棟。石室校圖書，英才皆屈宋。絲侵鬢邊髮，瀕老知無用。竹徑理舊居，蔬畦閱新種。匏刳以酌酒，自唱出歌送。土燥葉可收，水清魚益衆。革屨隨藜杖，徜徉步方縱。木末見栖鴉，暝歸街鼓動。
八音詩  其六 孔平仲 
金烏卷海水，東欲上扶桑。石性本沉滯，不能隨波揚。絲縈自作繭，漸老甘退藏。竹會有青色，牽人幽興長。匏羹若可飽，何必羨牛羊。土室若可安，不須高棟梁。革以脂自柔，鐵遇火則烊。木可揉而直，惟士心有常。
又謝諸君酬和 孔平仲 
金蘭諸益友，一一皆詩家。石音盡清越，使我慚淫哇。絲棼强抽緒，語句多疵瑕。竹牋屢塗竄，誰謂點不加。匏實雖百枚，不如一甘瓜。土朱重千鈞，不如一丹砂。革去齊梁體，羨君吐天葩。木强未肯休，餘辭綴車斜。
又奉項元師 孔平仲 
金剛有遺偈，難以聲音求。石擊乃有光，是名爲火不。絲從何處來，認著從繭抽。竹本由根生，根外又何由。匏開即爲勺，針屈即爲鉤。土地水火風，合爲一浮漚。革易固不常，溈山水牯牛。木性無榮謝，古今春復秋。
又奉朱明叟 孔平仲 
金榜閱名姓，於今二十秋。石隕鷁退飛，才命不相謀。絲繩可比直，應笑曲如鈎。竹未遇蔡邕，有聲誰見求。匏瓜豈無蔓，奈何枝不樛。土俗相慢侮，有如東家丘。革囊貯珠玉，至寶勿暗投。木若假先容，爲君效綢繆。
又奉周文之 孔平仲 
金臺招俊乂，之子值明時。石藴荆山璞，當爲璧與珪。絲隨物所染，在涅要不緇。竹箭中有筠，歲寒尚猗猗。匏葉異甘苦，采掇須自知。土性殊美惡，栽培擇所宜。革急而韋緩，古人貴調胹。木老雁被烹，吾師乃支離。
郡集虎渡亭賓主十人  其一 孔平仲 
築館當陽月，驅車及上旬。盈分勸美酒，排旨聚佳賓。闕里推高第，姬朝倚亂臣。全醫參老手，駑駕望清塵。佛地前緣舊，堯曦普照均。瀛洲何足羨，天日坐中人。
郡集虎渡亭賓主十人  其二 孔平仲 
欲結朱輪日，相期已及旬。木圖橫畫棟，玉德集談賓。濟濟多周伯，詵詵倍舜臣。身調宰夫膳，目視屬車塵。聞一才將埒，能千智亦均。可知前世陋，作者欠三人。
郡集虎渡亭賓主十人  其三 孔平仲 
璜臺成百日，斗酒宴茲旬。文雅昇平客，風流結綺賓。橈椎皆敏手，諫俎必名臣。御史歸清望，黄門掃俗塵。專門知業廣，就傅亦年均。忠信推吾邑，疇非善行人。
郡集虎渡亭賓主十人  其四 孔平仲 
盛比芳林會，歡非洛汭旬。國城推帥長，龜數集朋賓。益一參卿列，增三補諫臣。天泉開象緯，日煇散光塵。束帛蒙恩厚，玈弓校力均。論言雖幼學，柳惲實兼人。
郡集虎渡亭賓主十人  其五 孔平仲 
長亭接雙堠，良月屆初旬。修義推賢守，同心會衆賓。公卿正當位，輿隸迭相臣。庇蔭樓層勢，追隨驥步塵。束薪恩不薄，瑴玉價仍均。共取封侯貴，持旌將萬人。
一字至七字送夢錫夢錫託疾引歸 孔平仲 
行，行。宿駕，宵征。秋漸老，雨初晴。黄葉歸思，青山去程。身隨一雁遠，眼入故鄉明。流水光陰可惜，浮雲軒冕自輕。把酒日飛鸚鵡盞，尋花更到鳳凰城。
七字至一字 孔平仲 
仕宦千憂出海濤，功名一笑付秋毫。榮望棄如脫屣，歸心斷若操刀。東堂展圖畫，北牖綴風騷。晴煎越茗，寒汎宮醪。超世網，釋天弢。就逸，辭勞。高，高。
十一月十二日會集賓主共八人 孔平仲 
自笑開陽畔，輝光接斗魁。名希周士貴，德慕舜元才。共享珍羞美，同騎駿馬回。它時立天柱，曾作飲仙來。
送程給事知越州 孔平仲 
曾築長城制百蠻，歸來青瑣照朝班。一言不爲戎人屈，萬里能全漢節還。已有直聲留朔漠，更將吟興入稽山。陛辭天語尤稠密，知得蓬萊幾日閑。
翠微亭 孔平仲 
蠟屐縈紆洞府間，飛甍人在最高巔。青山東去無餘地，黄潦西來正接天。太子池塘烟漫漫，紫微蹤跡草芊芊。松枯石朽由來事，莫作常情嘆逝川。
句  其一 孔平仲 
簫韶有遺韵，流入武溪中。
句  其二 孔平仲 
斜拖闕角龍千尺，澹抹牆腰月半稜。
句  其三 孔平仲 
遺愛海波無繼處，去思秋色有餘清。
句  其四 孔平仲 
寫出十分秋。
存目  其一 孔平仲 
詩題：了語首句：公餗欲成忽覆鼎。
存目  其二 孔平仲 
詩題：不了語首句：無言以手尋珮環。
存目  其三 孔平仲 
詩題：吳正憲夫人挽詩首句：贊夫成相業。
晦堂歌爲邑令朱天經作 鄒極 
吾邑有賢令，才猷足經國。政成越一考，俊譽自赫赫。既圃闢後堂，背南面西北。爲愛園中景，花木皆手植。乘閒一造見，問名名未得。反覆爲君思，請以晦題額。晦取用而明，非謂入宴息。韜藏蒞衆術，蓄養輔世德。制動本以靜，對語定以默。大欲揚王庭，小亦去民忒。有如匣中劍，利在誅奸慝。又若山下泉，出乃作惠澤。公家急期會，訴牒仍堆積。一判情僞分，經目猶白黑。堂中琴寂寞，昔優今逼迫。堂內經縱橫，客至君欣懌。豈無詩酒興，相與樂暇隙。平臺歌舞地，池上有瑶席。坐揖竹風細，行依檜陰直。返照亙天紅，輕烟半山白。試觀禽鳥細，所畏網與弋。我晦異君子，終焉茲屏跡。出處各一時，俯仰無愧色。作詩見情性，擬古麗以則。
一翁亭歌 鄒極 
一翁亭高半空住，老健身輕若平步。昔約隠者招不來，今日招魂返何處。亭壓峻嶺出茂林，百里山水如鏡聚。俯窺井邑在澗底，鳳臺獅子沈烟霧。豁然氣象心胸開，陰晴異景天際來。巧思難窮畫工筆，冥搜不盡詩人才。春歸谷暖花卉亂，士女遊嬉情爛漫。暑風清快秋思多，玉樹瓊樓雪中看。時時獨上凭危欄，爲愛孤松不可攀。百年天畀作伴侶，偃蹇肯落塵凡間。有時携琴坐松下，竹徑雖掃門常關。風吹清韵月散影，家僮不至那知還。有時爲招三兩客，對松置酒味松德。壞梁棟撓彼小材，大夫自是粗官職。醉來摩松鱗觸手，汙松以官亦何有。許由洗耳常不嗔，伯夷餓死吾無取。登亭自負只一翁，四海退者豈我同。多緣失志畏罪廢，往往養譽要王公。我由蘭署出持節，按道適至親庭中。亟遭大變僅存息，無復有意圖勳庸。遂瀝丹誠叩天闕，乞得真館棲玉隆。歲餘尚厭仕籍在，抽簪解組顔猶紅。是非榮辱自此杜，生事無憂付農圃。種蔬植果雞魚肥，日具賓庖式歌舞。斯亭最後得景多，百年過半能幾何。經營土木亦可止，盡取此生適而已。
鑑泉歌爲邑令吳無求作 鄒極 
鑑泉之竇山之麓，百年蕪穢暗渟滀。吳侯天與仁智資，退食俯窺嗟不足。試披沙滓鑿爲沼，深纔數尺闊盈幅。迸流日夕不可窮，碎如珠璣瑩如玉。南鄰野叟號逍遙，潄石枕泉真所欲。一來臨視推不去，草草杯盤勉君速。解衣款入凌陰坐，六月正午忘暑毒。滌煩沃渴汲復溢，長流清風去殘酷。此鑑不窺示養正，用明豈特鬚眉燭。巧非鎔範浄非磨，應物無心奸自伏。寶匳青銅世所貴，鳳舞龍盤耀人目。勿輕勺水當靜觀，能動天關翻地軸。主人寶此方澄清，野叟撓之安敢瀆。舉觴隨分擁叵羅，醉狂擬學鴛鴦浴。世無秦法飲無禁，心動膽張驚且縮。可憐渫在百里間，四海王明俱受福。顯幽用舍姑置之，君顔漸淍吾髮禿。相逢一顧一回笑，滿酌爲君歌此曲。
月菴歌 鄒極 
吳侯之來適荒年，政修民蘇猶解懸。庭無留訟獄屢空，百姓愛悅奸吏悛。公餘何以度永日，坐督皂隸先疏泉。泉潴爲沼浄可鑑，清範即與名俱傳。今年時豐民事簡，退食縱步山之巔。誅鋤蕪穢出古木，矯如虬龍上參天。夷高培坳蔭其下，百里勝景盡目前。爛柯石局候仙侶，月菴竹榻容醉眠。或弄瑶琴或放歌，或談玄理或安禪。圓虛洞照萬緣息，乾坤有量斯無邊。菴中主人趣高上，喜我相過時留連。所嗟官滿差遷去，肯顧衰翁須後賢。
題顯陽寺疏快軒 鄒極 
溪邊穿小徑，寺後起幽軒。伐使惡木盡，養教修竹繁。閒聽漁唱靜，臥隔市場喧。疏快宜人處，追惟子美言。
題招福寺檀欒軒  其一 鄒極 
開軒得幽致，檻外築檀欒。日射黄金碎，風敲碧玉寒。暑清移榻就，雪煖擁爐看。一水塵埃隔，壺中境界寬。
題招福寺檀欒軒  其二 鄒極 
出郭渡清溪，僧閒晝掩扉。造軒惟愛竹，植杖即披衣。家舍杯盤近，村莊雞犬肥。頻來君莫厭，倒載夜深歸。
題縣簿清心亭 鄒極 
君向池邊展舊亭，坐臨止水覺心清。暑風菡萏塵難染，霜月蒼烝節更明。對酒獨醒公外況，隔牆人語靜中聲。誰憐老鳳堪棲棘，夢斷韶音奏九成。
遊曹山 鄒極 
一到重來二紀餘，身閒方悞昔迷途。龍迴澗合木長潤，聖隠巖空峰轉孤。自放山林隨處適，相逢雲水有心無。野僧見我猶生敬，我即休官祇舊儒。
赤松寺書事 鄒極 
宅畔池臺景自幽，御風更作赤松遊。嵐光濃麗經梅雨，天氣淒清正麥秋。插稻農夫晨赤脚，繅絲蠶婦晝蓬頭。閒身免赴公家急，飽食無心爲汝謀。
石䂬潺湲亭 鄒極 
危亭跨幽澗，澗水日潺湲。響與鼓鐘應，靜無車馬喧。布金因利物，潄玉自澄源。練引千尋遠，珠傾萬斛繁。倚空橫石壁，夾岸带山樊。漲駭天河决，湍流地軸翻。僧棲真夢覺，客至滌塵煩。不盡登臨意，忘言愧有言。
句  其一 鄒極 
願君早作歸來計，同醉園林二十春。
句  其二 鄒極 
休緣招隠空生嘆，自是中心悅美官。
句  其三 鄒極 
如君報國須終老，閒健歸來只一翁。
偈 釋道楷 
吾年七十六，世緣今已足。生不愛天堂，死不怕地獄。撒手橫身三界外，騰騰任運何拘束。
妙唱不干舌偈 釋道楷 
剎剎塵塵處處譚，不勞禪子善財參。空生也解通消息，花雨巖前鳥不嗛。
死蛇驚出草偈 釋道楷 
日炙風吹草裏埋，觸他毒氣又還乖。闇地若教開死口，長安依舊絕人來。
解針枯骨吟偈 釋道楷 
死中活得是非常，密用他家別有長。半夜髑髏吟一曲，冰河紅燄却清凉。
鐵鋸和三臺偈 釋道楷 
不是宮商調，誰人和一場。伯牙何所措，此曲舊來長。
古今無間偈 釋道楷 
一法元無萬法空，箇中那許悟圓通。將謂少林消息斷，桃華依舊笑春風。
寄伊陽宰韓承議偈  其一 釋道楷 
老愛依山人事稀，虎馴庵畔怪來遲。寥寥石室塵埃滿，不知何日是歸期。
寄伊陽宰韓承議偈  其二 釋道楷 
數里無人到，山黄始覺秋。巖間一覺睡，忘却百年憂。
答僧 釋慶璁 
東山西嶺青，雨下却天晴。更問箇中意，鵓鳩生鷂鷹。
頌 釋玄本 
看經不識經，徒勞損眼睛。欲得不損眼，分明識取經。
偈 釋覺海  长江
碧落靜無雲，秋空月有明。長江瑩如練，清風來不歇。林下道人幽，相看情共悅。
偈 釋圓照 
片月浸寒潭，微雲滿空碧。若於達道人，好箇真消息。
偈 釋慧通 
從無入有易，從有入無難。有無俱盡處，且莫自顢頇。舉來看，寒山拾得禮豐干。
偈 釋慧憲 
我有一條拄杖，尋常將何比况。采來不在南山，亦非崑崙西嶂。拈起滿目光生，放下驪龍縮項。同徒若也借看，卓出人中之上。
偈 釋元善 
君問西來意，馬師踏水潦。若認一毛頭，何曾知起倒。劫火纔洞然，愚夫覓乾草。寧知明眼人，爲君長懊惱。
偈 釋用機 
清平過水，投子賣油。一年三百六十日，不須頻向數中求。
辭衆偈 釋法明 
平生醉裏顛蹶，醉裏却有分別。今宵酒醒何處，楊柳岸曉風殘月。
偈 釋真覺 
善慧遺風五百年，雲黄山色祇依然。而今祖令重行也，一句流通徧大千。
偈  其一 釋祖鏡 
蘭芳春谷菊秋籬，物必榮枯各有時。昔毀僧尼專奉道，後平道佞復僧尼。
偈  其二 釋祖鏡 
吾頂從來似月圓，雖冠其髮不成仙。今朝拋下無遮障，放出神光透碧天。
偈  其三 釋祖鏡 
如來昔日貿皮衣，數載慚將鶴氅披。還我丈夫調御服，須知此物不相宜。
偈  其四 釋祖鏡 
爲嫌禪板太無端，豈料遭他象簡瞞。今日因何忽放下，普天致仕老仙官。